RASA-RASANYA ISMAIL SABRI AKAN TERIMA NASIB LEBIH BURUK DARIPADA MAHIADDIN

Setakat ini belum ternampak lagi ada mana-mana suara yang memuji kabinet yang dibentuk semalam oleh Perdana Menteri, Ismail Sabri Yaakob.
Rata-rata melontarkan kritikan dan kecaman yang menampakkan ketidakyakinan dan rasa kecewa mereka kerana tiada pembaharuan yang ditampilkan dalam sususan kabinet itu.
Sementara UMNO dan Najib Razak sendiri dilihat agak berhati-hati dalam memberi reaksi, mereka yang biasa mengampu Perdana Menteri pun nampaknya takut mengeluarkan suara puji-pujian.
Di dunia nyata dan di alam maya, semuanya sarat dengan kritikan daripada pelbagai aspek yang menggambarkan Ismail Sabri sebenarnya adalah Perdana Menteri paling buruk buat negara.
Kalau dulu disangkakan Mahiaddin Md Yasin yang paling teruk, kini rupa-rupanya Ismail Sabri jauh lebih memperlihatkan ketidakmampuan dan tiada wibawa dalam dirinya.
Melantik menteri-menteri seharusnya menjadi titik-tolak yang mampu memberi keyakinan awal kepada rakyat terhadap kerajaan yang diketuainya, tetapi dengan kabinet besi buruk yang dibentuknya semalam, kepercayaan rakyat sudah pun musnah sebaik mahu mula berlari di garisan permulaan lagi.
Bukan saja dengan menteri-menteri lama yang dikekalkan posisi atau ditukar jawatan yang tidak memberi apa-apa harapan buat rakyat, melantik Shahidan Kassim, Noh Omar dan Mahadzir Khalid dalam kabinet dengan sendirinya lebih memburukkan tanggapan.
Tiada mana-mana kelompok rakyat, tua atau muda, di bandar dan di desa, yang tertarik hati dengan kemasukan Shahidan, Noh dan Mahadzir ke dalam kabinet.
Berdasarkan reaksi negatif yang ditunjukkan rakyat sehingga ini, keberadaan Ismail Sabri jelas tidak diterima dan beliau dianggap lebih teruk jika dibandingkan dengan Mahiaddin sebelum ini.
Setidak-tidaknya ketika Mahiaddin membentuk kabinetnya dulu, ada juga yang memuji beberapa aspek perlantikannya, antaranya dalam mewujudkan jawatan menteri kanan yang dilihat sebagai suatu pembaharuan.
Hanya beberapa bulan kemudian, itu pun banyak disebabkan pendekatan, sikap, kelemahan dan ego Mahiaddin sendiri, barulah kerajaannya mula dikritik dan dikecam oleh rakyat, khususnya dalam kegagalan mengurus pandemik Covid19, tidak peka dengan suara rakyat dan asyik-asyik syok sendiri dengan perutusan khasnya.
Malang bagi Ismail Sabri, sususan kabinet yang seharusnya merupakan langkah awal untuk beliau meraih kepercayaan, kalau pun tidak puji-pujian, tetapia ia langsung tidak berlaku demikian atau seperti yang mungkin beliau sendiri harap-harapkan.
Menteri yang dilantik langsung tidak diterima dengan baik dan Ismail Sabri dianggap membentuk kerajaan yang sama sekali tiada harapan untuk rakyat meletakkan apa-apa sandaran atau kepercayaan kepadanya.
Selain Ismail Sabri sendiri adalah pemain nombor dua dalam pasukan kerajaan gagal pimpinan Mahiaddin, mengekalkan lagi menteri-menteri gagal dengan tambahan kemasukan pemain baru yang tidak lagi laku di pasaran seperti Shahidan, Noh dan Mahadzir, kejayaan apa yang boleh kita harapkan daripadanya?
Tidak mungkin berlaku keajaiban yang mampu menghasilkan keputusan berbeza melalui pemain dan format permainan yang masih sama.
Tidak perlu menunggu 100 hari untuk melihat kerajaan pimpinan Ismail Sabri ini mampu membuahkan sesuatu yang berbeza, belum 10 hari pun tanda-tandanya sudah ada di depan mata kita semua.
Di samping hari pertama memulakan tugas telah menunjukkan kegelojohan membawa kawan-kawan menaiki jet eksekutif milik kerajaan yang ditanggung melalui cukai rakyat, membentuk kabinet yang dikecam ramai dan menjadikannya dirinya tidak diyakini serta lebih teruk berbanding Mahiaddin, apa yang menunggu di depan Ismail Sabri sekarang ini hanya satu – kerajaan yang lebih gagal daripada sebelum ini.
Ismail Sabri adalah seperti seorang suami yang tidak dipercayai isteri dan keluarga mertua sejak hari pertama perkahwinan lagi, bolehkah rumahtangga bertahan lama? –
ShahbudinHusin 28/08/2021.

4.5

11

votes
Article Rating
Kongsikan artikel ini


ISMAIL SABRI NAMPAK TIDAK BERHATI BUDI, UMNO RASA TAK PUAS HATI

Meski UMNO sudah berjaya mendakap kerusi Perdana Menteri, masih lagi kedengaran suara-suara tidak puas hati dalam parti itu terhadap Ismail Sabri Yaakob.
Paling kuat terdengar suara tidak tidak puas hati ialah berikutan tindakan Ismail Sabri mengenepikan Kumpulan 15 Ahli Parlimen UMNO yang telah berjasa besar menjatuhkan Mahiaddin Md Yasin dalam lantikan kabinet yang dibuatnya Jumaat lalu.
Daripada 15 orang itu, hanya dua diberikan jawatan iaitu Noh Omar sebagai Menteri Pembangunan Usahawan dan Koperasi serta Noraini Ahmad sebagai Menteri Pengajian Tinggi.
Itu pun, Noh dikatakan boleh dianggap main dua kolam kerana turut hadir dalam perjumpaan bersama Ahli-Ahli Parlimen BN di Audirorium DBKL yang diketuai Ismail Sabri selaku Timbalan Perdana Menteri ketika itu, meskipun sebelumnya telah setuju untuk menarik sokongan terhadap Mahiaddin.
Noraini pula, di sebalik meletak jawatan sebelum itu, perlantikannya didakwa lebih disebabkan kedudukannya sebagai Ketua Wanita UMNO, sayap kanan yang penting dalam parti.
Seorang lagi menteri dalam Kumpulan 15 yang lebih dulu meletak jawatan, Shamsul Anuar Nasarah, tidak pula dilantik semula sebagai menteri.
Ini berbeza dengan tuah kumpulan Ahli Parlimen UMNO yang mempertahankan Mahiaddin di mana semuanya dikekalkan jawatan menteri atau timbalan menteri yang dipegang sebelum itu.
Bahkan, Shahidan Kassim yang diketahui kuat mencemuh Presiden UMNO dan gigih mempertahankan Mahiaddin, turut diberikan “ghanimah” sebagai Menteri Wilayah Persekutuan.
Jadi, di mana keadilannya?
Apakah mereka yang telah berjasa besar menjatuhkan Mahiaddin dan membolehkan Ismail Sabri beroleh jawatan Perdana Menteri dianggap tidak bernilai apa-apa?
Memang diakui sebahagian daripada Kumpulan 15 itu masih berdepan kes mahkamah, tetapi bagaimana dengan yang tiada apa-apa kes seperti Ahli Parlimen Jerantut dan Cameron Highlands?
Apakah mereka tidak layak diberikan apa-apa jawatan?
Apakah juga Shahidan Kassim jauh lebih baik dan berwibawa daripada kedua-dua Ahli Parlimen berkenaan di mata Ismail Sabri?
Secara kasarnya, memang ternampak tidak berhati budi tindakan Ismail Sabri mengenepikan Kumpulan 15 dan memberi kelebihan kepada Ahli Parlimen UMNO yang bukan saja tetap mempertahankan Mahiaddin, bahkan tidak menunjukkan kesetiaan kepada keputusan parti sendiri.
Lebih-lebih lagi Timbalan Presiden UMNO, Mohamad Hasan langsung diketepikan begitu saja berbanding Timbalan Presiden Bersatu, Ahmad Faizal Azumu dan Timbalan Presiden Pas, Tuan Ibrahim Tuan Man yang diberikan jawatan menteri.
Selepas ini akan nampak lekehlah Timbalan Presiden UMNO kerana tiada apa-apa jawatan dalam kerajaan.
Dalam hal ini, tidak salah bila Mohamad Hasan memberi reaksi dalam videonya yang tular – ada orang nak ‘bunuh’ saya.
Kalau Dr Radzi Jidin daripada Bersatu dan Idris Ahmad daripada Pas yang merupakan senator boleh dilantik sebagai menteri, di mana salahnya Mohamad Hasan dijadikan senator juga dan kemudian dilantik sebagai menteri?
Dengan tindak-tanduk awal yang ditunjukkan Ismail Sabri setakat ini, ada cahayakah di hujung terowong bagi Zahid Hamidi, Najib Razak dan lain-lain pemimpin UMNO yang sedang berjuang menentukan nasib masing-masing di mahkamah?
Atau cahaya yang seolah-olah kelihatan sekarang ini berikutan kuasa sudah kembali ke genggaman UMNO adalah lampu daripada kepala keretapi yang akan melanggar dan meranapkan habis mereka itu? –
ShahbudinHusin 29/08/2021.

5

4

votes
Article Rating
Kongsikan artikel ini


SELEPAS BERJASA BOLEHKAN ZIARAH PUSARA, LEBIH TERPUJI JIKA ISMAIL SABRI DAPAT BENARKAN RENTAS NEGERI DENGAN SEGERA

Satu-satunya jasa Ismail Sabri Yaakob yang ada yang dapat dirasai rakyat setakat seminggu memegang jawatan Perdana ini ialah mendedahkan bahawa menziarahi kubur bukan lagi perkara yang melanggar SOP.
Selama ini tiada siapa tahu atau dimaklumkan bahawa menziarahi kubur bukan lagi suatu perkara larangan.
Tetapi, berikutan Ismail Sabri dilantik sebagai Perdana Menteri dan semalam beliau pulang ke kampungnya di Temerloh, Pahang untuk menziarahi pusara ayah dan ibunya yang telah meninggal dunia, Majlis Keselamatan Negara atau MKN lantas tampil membuat penjelasan.
Di sebalik kritikan dan kecaman ramai terhadap tindakannya itu, Ketua Pengarah MKN, Radzi Md Saad berkata, ziarah kubur hanya dilarang ketika sambutan Hari Raya Aidil Fitri dan Aidil Adha semata-mata.
“Di luar daripada itu, aktiviti ziarah kubur masih boleh dilakukan oleh sesiapa asalkan mematuhi SOP seperti penjarakan fizikal, memakai pelitup muka, menjaga kebersihan dan mencuci tangan.
“Yang penting, ia mestilah tertakluk dengan SOP am yang diterbitkan oleh kerajaan dari semasa ke semasa,” ujarnya.
Dengan itu, tegas Radzi lagi, Ismail Sabri tidak melanggar sebarang SOP semasa melakukan ziarah kubur ibu bapanya di Tanah Perkuburan Islam Lubuk Kawah, Temerloh Sabtu lalu.
Dalam hal ini, kalau Ismail Sabri tidak dilantik sebagai Perdana Menteri, bukan saja kita tidak tahu menziarahi kubur bukan lagi larangan, malah MKN pun tidak mungkin begini pantas tampil dengan penjelasannya.
Kalau sekadar sebagai menteri biasa menziarahi kubur ibu bapa, bukan saja tiada siapa peduli, bahkan ia juga bukan berita bagi pengamal media.
Jadi, inilah satu-satunya jasa Ismail Sabri setakat ini sejak dilantik sebagai Perdana Menteri yang boleh dikata dapat membawa sedikit kegembiraan kepada rakyat jelata yang sekian lama terkurung dalam kehidupan dek bermacam-macam PKP yang kini diteruskan lagi dengan empat fasa PPN pula.
Kepada yang sudah lama tidak berpeluang menziarahi kubur ibu bapa atau kaum keluarga yang disayangi, inilah masa untuk melakukannya.
Tetapi,, bagi mereka yang tinggal di ibu kota ini, sudah pasti kubur ibu bapa dan kaum keluarga yang disayangi itu terletak di kampung halaman masing-masing, sama seperti pusara ibu bapa Ismail Sabri juga yang terletak di Temerloh, Pahang.
Masalahnya ialah bagaimana mahu merentas negeri?
Kami sebagai rakyat biasa bukan seperti Perdana Menteri atau menteri yang boleh merentas negeri pada bila-bila masa ada rasa tergerak di hati.
Untuk itu, terlanjur Ismail Sabri telah membuat jasa pertama yang membolehkan rakyat sekarang ini bebas menziarahi kubur, adalah lebih baik dan terpuji jika beliau dapat menyusulinya dengan jasa yang seterusnya.
Untuk waktu terdekat ini, dua perkara yang boleh membuatkan rakyat gembira jika Ismail Sabri dapat lakukan ialah – melonggarkan PKP melalui PPN dan membenarkan semula pergerakan rentas negeri untuk semua.
Tidak bebas merentas negeri, walaupun boleh menziarahi kubur, semua itu tidak bermakna apa-apa.
Sekatan-sekatan jalanraya oleh pihak polis juga eloklah diberhentikan serta-merta kerana dengan banyak sektor ekonomi sudah dibuka, ia hanya menyebabkan kesesakan jalanraya saja.
Yang terpenting sekali dalam hal ini, Ismail Sabri harus membuktikan beliau berbeza dengan Mahiaddin yang hanya menjadikan tindakan mengurung rakyat untuk mengekalkan kuasanya.
Berilah kebebasan kepada kami rakyat jelata ini bebas ke mana-mana, selain majoritinya sudah disuntik vaksin, yang penting ialah menjaga penjarakan fizikal, memakai pelitup muka dan sentiasa menjaga kebersihan diri.
Tidak guna sama sekali bertukar Perdana Menteri, sudahlah susah dan rakyat tiada wang dalam poket, jika kebebasan bergerak pun masih sama dengan era yang lama. –
ShahbudinHusin 29/08/2021.

4.9

7

votes
Article Rating
Kongsikan artikel ini


100 HARI ISMAIL SABRI SENGAJA ‘BUNUH DIRI’?

Sebelum mengumumkan senarai kabinetnya pada Jumaat lalu, Perdana Menteri, Ismail Sabri Yaakob mahu setiap menterinya membuktikan pencapaian awal mereka dalam tempoh 100 hari pertama menjalankan tugas.
Untuk itu, katanya, setiap kementerian perlu membuat perancangan jangka pendek dan jangka panjang untuk mencapai sasaran yang ditetapkan.
Meski menekankan budaya kerja berprestasi tinggi, Ismail Sabri seterusnya berharap susunan kabinet yang dibuatnya mampu bangkit untuk memberi keyakinan membebaskan Keluarga Malaysia daripada kesengsaraan akibat pandemik Covid19.
Bagaimanapun, sebaik saja kemudiannya beliau menyebut nama-nama menteri dan timbalan menteri yang dilantiknya, tempoh 100 hari yang ditetapkannya itu mula menjadi persoalan.
Hampir tidak ada yang menaruh keyakinan pasukannya itu mampu membuahkan apa-apa kejayaan kerana mereka adalah terdiri daripada pemain-pemain yang telah terbukti gagal selama 17 bulan di bawah kendalian Mahiaddin Md Yasin.
Maka, untuk apa sebenarnya beliau menetapkan 100 hari pertama bagi menilai prestasi menteri-menterinya sedangkan mereka adalah ambilan daripada pasukan kerajaan gagal PN sebelum ini?
Apa yang beliau mahu harapkan daripada mereka yang gagal itu?
Tidak cukup dengan itu, Ismail Sabri sendiri adalah sebahagian daripada pasukan kerajaan gagal tersebut.
Oleh itu, bagaimana mahu diharapkan sebuah pasukan yang gagal yang hanya bertukar ketua pasukannya untuk menghasilkan keputusan yang berbeza, apa lagi berjaya?
Dalam hal ini, dengan memberi tempoh 100 hari untuk pemain-pemain yang telah terbukti gagal itu membuktikan prestasi baik mereka sebelum ini, ia tidak lebih umpama Ismail Sabri sengaja menempah untuk “bunuh diri”.
Beliau dan menteri-menterinya akan sentiasa diperhati dalam setiap aspek kedudukan serta keistimewaan sebagai anggota kabinet.
Bahkan belum pun beliau membentuk kabinetnya, tindakannya membawa kawan-kawannya menaiki jet eksekutif milik kerajaan dan untuk kegunaan Perdana Menteri ke Kedah melawat mangsa banjir telah pun menimbulkan kegemparan yang tidak menyenangkan rakyat mendengarnya.
Bayangkan berapa banyak lagi kegemparan bakal berlaku menjelang 100 hari akan datang?
Selain itu, apa jadi jika selepas 100 hari nanti tiada apa-apa prestasi baik atau kejayaan ditunjukkan oleh menteri-menterinya?
Apakah beliau sedia mengganti dan memecat mereka?
Atau Ismail Sabri sendiri secara rela hati akan mengundurkan diri dan meletakkan jawatannya?
Tetapi, jika terus kekal dengan jawatannya pula – yang pasti – kecaman rakyat dan serangan netizen tentu saja lebih bertali arus serta berkali ganda daripada apa yang diterima Mahiaddin sebelum ini.
Secara mudahnya, tidakkah meletakkan tempoh 100 hari itu suatu beban buat Ismail Sabri sendiri? –
ShahbudinHusin 30/08/2021.

3

1

vote
Article Rating
Kongsikan artikel ini


AGAK2NYA TETAP SAMAKAH KEPUTUSAN ROS JIKA PM KETIKA INI MASIH LAGI MAHIADDIN?

*UMNO & ROS*
(Jabatan Pendaftaran Pertubuhan Malaysia)
Pada lewat petang 30 Ogos 2021, saya telah menerima surat daripada Pendaftar Pertubuhan (ROS) / Ketua Pengarah Tn Hj Jasri Kasim, rujukan surat PPM/WKL 251/88 JLD. 11 (1).
Berdasarkan semakan kepada keterangan dan dokumen tambahan yang telah saya dan peguam UMNO berikan pada 9 Ogos, 11 Ogos, 18 Ogos dan beberapa keterangan Ahli MKT pada 24 Ogos, adalah didapati bahawa keputusan penangguhan pemilihan UMNO untuk penggal 2021/2023 telah dibuat secara TERATUR.
Oleh itu, pemilihan jawatan UMNO untuk MKT, bahagian dan cawangan adalah ditangguhkan ke satu tarikh yang akan dimaklumkan kepada ROS iaitu sebelum 29 Disember 2022.
Walaupun begitu, mesyuarat tahunan untuk cawangan, bahagian dan Perhimpunan Agung (tanpa pemilihan) dengan kehadiran 1/4 korum masih perlu diadakan pada tarikh dalam 2021 ini. Tarikh-tarikhnya akan dimaklumkan kemudian.
Terima kasih diucapkan kepada Presiden, Timbalan, Naib-naib Presiden, Ahli MKT kerana memberi panduan dan juga kepimpinan UMNO serta ahli yang sabar dan tabah melalui episod yang berlaku.
Terima kasih kepada KP ROS / Pendaftar Pertubuhan dan pegawainya yang telah memberikan kerjasama baik di sepanjang semakan dan pertemuan kami.
Salam perjuangan.
Salam MERDEKA 31 Ogos.
(Ahmad bin Maslan)
*Setiausaha Agung UMNO*
30 Ogos 2021, 9 malam.

0

0

votes
Article Rating
Kongsikan artikel ini


NYAHWARTA HUTAN WALAU DUN TOLAK, MB SELANGOR DIPANGGIL PKR BERI PENJELASAN

Saya meneliti laporan dan aduan berkenaan tindakan Kerajaan Selangor yang telah melakukan penyahwartaan Hutan Simpan Kuala Langat Utara (HSKLU) pada bulan Mei yang lalu.
Saya juga turut mengambil maklum bahawa Dewan Undangan Negeri Selangor telah menolak cadangan tersebut.
Ingin ditegaskan keputusan yang dibuat ini masih belum dimaklumkan kepada pimpinan parti.
Malah pimpinan KEADILAN sejak tahun lalu telah memaklumkan kepada Menteri Besar untuk membatalkan perkara tersebut.
Menteri Besar telah diminta untuk memberi penjelasan terperinci berhubung perkara ini dalam pertemuan bersama pimpinan parti esok.
ANWAR IBRAHIM
Presiden PKR
31 Ogos 2021.

5

3

votes
Article Rating
Kongsikan artikel ini


PUSINGAN U ROS SUATU KEMENANGAN BUAT ZAHID HAMIDI, TAPI MENJADIKAN ISMAIL SABRI PM ‘LAME DUCK’

Orang yang paling gembira dengan keputusan pusingan U Jabatan Pendaftar Pertubuhan atau RoS membenarkan penangguhan pemilihan UMNO selama 18 bulan tentunya ialah Ahmad Zahid Hamidi.
Kegembiran itu barangkali menyamai gembiranya kerana pulih dalam tempoh yang singkat daripada pembedahan baru-baru ini dan seterusnya dapat mempengerusikan mesyuarat MT UMNO sebaik saja keluar daripada hospital.
Dengan keputusan terbaru RoS yang disampaikan semalam melalui sepucuk surat kepada Setiausaha Agung UMNO, Ahmad Maslan, pemilihan UMNO peringkat cawangan, bahagian dan MT diberi tempoh untuk diadakan sehingga 29 Disember 2022.
Bermakna, sehingga tarikh tersebut, Zahid Hamidi akan terus memimpin dan menerajui UMNO, meskipun tempoh tiga tahun beliau memegang jawatan Presiden UMNO sepatutnya berakhir 30 Jun lalu.
Sekaligus bererti, sementara Ismail Sabri Yaakob adalah Perdana Menteri sekarang ini, tetapi oleh kerana beliau hanya Naib Presiden UMNO, dari segi parti, Zahid Hamidilah yang paling berkuasa sekali.
Sekiranya sebelum pemilihan UMNO 2022 nanti akan diadakan PRU15, maka semua watikah calon untuk bertanding tetap memerlukan tandatangan beliau selaku Presiden UMNO dan Pengerusi BN.
Bukan saja Ismail Sabri, malah Annuar Musa, Shahidan Kassm atau sesiapa pun juga, sama ada mereka dapat bertanding lagi atau tidak dalam PRU15 akan datang, semuanya terletak kepada budi bicara Zahid Hamidi sebagai penentu akhirnya.
Jika beliau tidak sedia menurunkan tandatangannya kepada sesiapa yang tidak disukainya, bakal meloponglah mereka.
Dengan ini, meskipun baru menjalani pembedahan, Insha Allah Zahid Hamidi akan terus bertambah sihat lagi selepas ini.
Tetapi, dalam waktu yang sama, keputusan RoS itu adalah berita sedih dan malang buat Ismail Sabri yang kini baru seminggu memegang jawatan Perdana Menteri.
Keputusan RoS itu dengan sendirinya menjadikan beliau kekal sebagai Naib Presiden UMNO sehingga Disember 2022 dan merupakan satu-satunya Perdana Menteri yang tidak menjadi Presiden parti atau mengetuai gabungan parti-parti politik tertentu.
Perdana Menteri sebelum ini sejak Tunku Abdul Rahman Putra Alhaj hingga kepada Mahiaddin Md Yasin, semua mereka adalah termasuk dalam kriteria tersebut dengan menjadi Presiden parti dan mengetuai gabungan parti-parti yang menyokong mereka.
Dengan keadaan itu, Ismail Sabri akan menjadi Perdana Menteri yang “lame duck” atau itik tempang kerana tidak mempunyai keseimbangan antara kuasa dalam memimpin negara dan menguasai pengaruh politik.
Dalam banyak perkara beliau akan terhalang daripada mampu melakukan sesuatu berikutan dokongan politik yang kukuh tiada bersamanya.
Sudah tentu kemantapan kuasa seseorang Perdana Menteri itu dalam menjalankan tugasnya akan jadi berbeza jika memiliki pengaruh politik yang kukuh berbanding hanya berpaut pada dahan yang rapuh.
UMNO yang dipimpin oleh Zahid Hamidi selain akan sentiasa memantau dan memerhatinya, malah Ismail Sabri terpaksa lebih berhati-hati serta perlu merujuk kepada parti dalam pelbagai tindakan atau dasar yang ingin dilakukannya.
Sebagaimana itik tempang berjalan tidak seimbang, begitulah kedudukan Ismail Sabri dalam hari-hari seterusnya berikutan pusingan U RoS itu.
Jika tiada pusingan U oleh RoS, pemilihan UMNO hampir pasti perlu diadakan hujung tahun ini dan ia adalah peluang terbaik untuk Ismail Sabri “melanggar” Zahid Hamidi.
Sebagai Perdana Menteri, Ismail Sabri juga tentunya berhajat untuk menyusun orang-orangnya sebagai calon PRU15, tetapi oleh kerana dirinya bukan Presiden UMNO dan Pengerusi BN, maka beliau terpaksa berunding atau mungkin merayu kepada Zahid Hamidi untuk tujuan itu.
Itu pun jika Zahid Hamidi sedia berunding dan mudah dipujuk, kalau tidak Ismail Sabri pun terlopong-lopong sama akhirnya nanti.
Lebih memburukkan lagi keadaan jika sebelum PRU15 akan datang nanti, Zahid Hamidi sudah dibebaskan daripada semua pertuduhan mahkamah yang dihadapinya dan beliau telah bersih sepenuhnya.
Adakah ketika itu Zahid Hamidi setuju menamakan lagi Ismail Sabri untuk terus jadi Perdana Menteri?
Tidak mustahilkah Zahid Hamidi sendiri akan meletakkan dirinya sebagai calon Perdana Menteri? –
ShahbudinHusin 31/08/2021.

3.2

5

votes
Article Rating
Kongsikan artikel ini


JIKA TAK MAHU KEDUDUKANNYA DIPERTIKAI BERPANJANGAN, ISMAIL SABRI JANGAN IKUT PERANGAI MAHIADDIN

Di sebalik sidang Parlimen yang sepatutnya bermula 6 September telah ditangguhkan kepada 13 September berikutan Ismail Sabri Yaakob perlu menjalani kuarantin kendiri kerana menjadi kontak rapat dengan seseorang yang positif Covid19, kedudukan usul undi percaya terhadap Perdana Menteri dalam sidang kali ini masih lagi tidak diketahui nasibnya.
Tidak ada sesiapa setakat ini, baik daripada pejabat Perdana Menteri atau pejabat Speaker Parlimen, bersuara berkenaan kedudukan sebenar usul tersebut.
Tetapi, dua Ahli Parlimen DAP, Lim Kit Siang dan Lim Guan Eng mengesahkan tidak terdapat sebarang usul undi percaya dalam aturan mesyuarat yang dihantar kepada mereka.
Mengapa demikian?
Meskipun Ismail Sabri tidak terikat untuk meneruskan janji pendahulunya, Mahiaddin Md Yasin yang dibuatnya sebelum ini berkaitan usul undi percaya itu, tetapi oleh kerana beliau adalah kesinambungan kerajaan gagal PN sebelum ini, bahkan sokongan majoriti yang diperolehinya cuma 114 undi daripada 220 Ahli Parlimen, keperluan meneruskan usul tersebut tidak harus dipandang ringan.
Lagi pula Yang Dipertuan Agong sendiri dalam perjumpaan dengan ketua-ketua parti yang menghadap baginda sebelum perlantikan Ismail Sabri sebagai Perdana Menteri, turut menekankan perlunya sesiapa yang dilantik bagi jawatan itu nanti agar mengabsahkan kedudukan mereka di Parlimen.
Tujuannya tidak lain ialah agar tiada lagi pertikaian mengenai kedudukan Perdana Menteri itu.
Presiden Warisan, Shafie Apdal ketika mengesahlan titah itu berkata, Agong mahu sesiapa sahaja yang terpilih sebagai Perdana Menteri melalui akuan berkanun (SD) menguji kesahihan sokongannya di Parlimen selepas lantikan dibuat.
“Setelah ada calon yang dilantik sebagai Perdana Menteri, telah dititahkan oleh Agong agar perkara itu tidak hanya diputuskan melalui keputusan tersebut, tetapi perlu dibawa ke Parlimen untuk pengesahan bagi mewujudkan kestabilan,” kata Shafie dalam wawancara dengan sebuah portal berita pada 18 Ogos lalu.
Bermakna dalam hal ini, tiada sebab untuk Ismail Sabri tidak mahu akur terhadap penting dan keperluan membenarkan usul undi percaya itu.
Ini kerana, ia bukan saja telah dititahkan oleh Agong agar dilaksanakan, bahkan turut perlu dari segi hukum logik demi kestabilan kerajaan yang baru diketuainya.
Ismail Sabri juga tidak harus cuba melengah-lengahkan untuk membenarkan usul berkenaan ke sidang Parlimen yang lain kerana lebih cepat perkara itu diselesaikan, baik baik untuk dirinya dan juga untuk kestabilan negara.
Dalam hal ini, Ismail Sabri jangan sesekali berperangai seperti Mahiaddin yang sepanjang 17 bulan sebelum ini berkali-kali menangguhkan sidang Parlimen lantaran takut dengan ujian keabsahan, malah kemudian tergamak pula mendaruratkan Parlimen.
Sepatutnya dalam sidang Parlimen bermula 13 September nantilah yang paling sesuai untuk beliau menunjukkan jiwa besar dan tidak takutnya berdepan cabaran keabsahan di dalam Parlimen.
Kiranya beliau berperangai sama seperti Mahiaddin, ia hanya menunjukkan kelemahannya sendiri, selain beliau dengan sengaja mengundang kecaman ramai terhadapnya.
Selagi kedudukannya tidak diabsahkan di Parlimen, bersama kemampuannya yang sedia diragui dan beliau tidak pula lebih berwibawa daripada Mahiaddin, kedudukannya sebagai Perdana Menteri akan terus berdepan pertikaian yang berpanjangan. –
ShahbudinHusin 01/09/2021.

4.2

6

votes
Article Rating
Kongsikan artikel ini


2 SEPTEMBER, MEMPERINGATI BERMULANYA GELOMBANG REFORMASI

Pada tarikh 2 September 1998 gelombang kebangkitan rakyat tercetus selepas pemecatan Datuk Seri Anwar Ibrahim sebagai Timbalan Perdana Menteri.
Gelombang kebangkitan rakyat ini juga dikenali sebagai “Gelombang Reformasi”.
Buat pertama kali kita dapat melihat lautan manusia membanjiri Kuala Lumpur. Rakyat dari segenap pelusuk negara dengan kepelbagai kaum dan agama membentuk kesatuan rakyat Malaysia bangkit menentang penindasan, korupsi dan salahguna kuasa.
Ini merupakan langkah permulaan kepada sebuah perjuangan yang panjang penuh liku, suka dan duka, kemenangan dan pengkhianatan.
Namun selepas 23 tahun kita masih utuh di sini atas satu kesatuan KEADILAN RAKYAT yang masih teguh pada prinsip perjuangan reformasi.
Sebagai anak muda kita perlu sematkan semangat ini dijiwa agar kita tidak lari dari landasan perjuangan seperti sebilangan yang telah mengkhianati demi jawatan dan laba politik.
Kita bermula dengan kesatuan rakyat yang pelbagai, kesatuan beberapa pertubuhan membentuk Gerakan Keadilan Rakyat Malaysia (GERAK) yang kemudiannya menubuhkan Pergerakan Keadilan Sosial (ADIL) sebagai platform perjuangan.
Selepas itu, usaha menubuhkan parti politik menghadapi jalan buntu disebabkan oleh Pendaftar Pertubuhan (ROS) maka gerakan Reformasi mengambil keputusan untuk mengambil alih sebuah parti kecil yang sedia ada iaitu Ikatan Masyarakat Islam Malaysia yang ditubuhkan pada 1990 sebelum lahirnya Parti Keadilan Nasional 4 April 1999.
Selepas Pilihan raya 1999, kesedaran timbul tentang keperluan Parti Keadilan Nasional dan Parti Rakyat Malaysia bergabung, berdasarkan komitmen perjuangan yang sama terhadap Reformasi, menentang ketidakadilan dan penyalahgunaan kuasa, maka pada 3 Ogos 2003 Parti Keadilan Rakyat diperkenalkan.
Pada Pilihanraya 2004 kita hanya berjaya memenangi kerusi Permatang Pauh sebelum kita berjaya menawan Selangor, Pulau Pinang, Perak, Kedah dan Kelantan pada Pilihanraya 2008. Pilihanraya 2013 kita berjaya mengekalkan Selangor, Pulau Pinang dan Kelantan.
Meskipun tewas namun kita berjaya memenangi undi popular rakyat dengan 51% berbanding parti pemerintah yang hanya dapat 47% dan selebihnya undi kepada calon Bebas. Ini berlaku akibat agihan kawasan pilihanraya yang tidak adil.
Selepas 20 tahun kebangkitan rakyat sampai ke kemuncaknya pada Pilihanraya Umum 2018 yang mencetuskan Tsunami Rakyat. Logo KEADILAN menjadi pilihan gabungan Pakatan Harapan dan sejarah tercipta selepas enam dekad logo KEADILAN berjaya menawan Malaysia sekaligus menamatkan pemerintahan rejim Barisan Nasional.
Logo KEADILAN berjaya menawan Selangor, Pulau Pinang, Kedah, Perak, Johor, Melaka, Negeri Sembilan serta membentuk kerajaan campuran di Sabah.
Perjuangan reformasi bukanlah sekadar mencapai kemenangan pilihanraya semata. Perjuangan reformasi itu panjang bermula dengan perlawanan dengan rejim pemerintah sehingga mencapai kemenangan.
Kemudian bagaimana kita melaksanakan reformasi sistem dan urus tadbir negara serta mengekalkan perubahan untuk negara bebas dari korupsi, salahguna kuasa serta birokrasi yang menyusahkan rakyat.
Anak muda hari ini perlu menjadikan sejarah pergerakan Reformasi ini sebagai teladan dan pembakar semangat dalam perjuangan menentang kezaliman pemerintah. Keteguhan kesatuan dan kesabaran pasti akan membawa kepada kemenangan, itu pasti.
Peristiwa pengkhianatan tidak pernah melunturkan semangat kita dan perlu diingat, Parti Keadilan Rakyat mencapai lebih sejuta ahli dan berjaya mewujudkan Cabang di 222 kawasan parlimen di seluruh negara selepas siri pengkhianatan.
Ini membuktikan parti berbilang kaum ini menjadi pilihan selepas 23 tahun bermulanya titik perjuangan dengan 1001 kisah. Bulatkan tekad, utuhkan kesatuan membawa semangat reformasi.
Selamat Ulang Tahun ke-23 perjuangan Reformasi. 23 tahun merakyatkan reformasi.
REFORMASI!
AKMAL NASIR
Ketua AMK Keadilan.

5

1

vote
Article Rating
Kongsikan artikel ini


MB SELANGOR SETUJU TANGGUH NYAHWARTA HUTAN SIMPAN, TAPI MEMADAIKAH TANGGUH SAJA?

Biro Politik KEADILAN malam ini telah menerima pandangan dan penjelasan dari YAB Dato’ Seri Amiruddin Shari, Menteri Besar Selangor dan YB Hee Loy Sian, Pengerusi Jawatankuasa Tetap Pelancongan, Alam Sekitar & Teknologi Hijau dan Hal Ehwal Orang Asli Negeri Selangor malam ini berhubung isu penyahwartaan Hutan Simpan Kuala Langat Utara (HSKLU).
Biro Politik telah menegaskan bahawa keputusan perlu berpegang kepada beberapa prinsip asas termasuk kepentingan penjagaan alam sekitar; urustadbir proses perolehan serta penilaian yang telus, terbuka dan baik; serta kesan penyahwartaan HSKLU terhadap masyarakat amnya yang perlu diminimakan.
Ini termasuk perkara-perkara yang dibangkitkan Ahli-Ahli Dewan Negeri Selangor dan badan-badan bukan kerajaan.
Biro Politik berpuas hati setelah mendapat jaminan dari YAB Menteri Besar bahawa beliau akan menangguhkan proses berhubung penyahwartaan HSKLU sehingga Kerajaan Negeri selesai mempertimbang dan menjelaskan kesemua isu yang telah dibangkitkan.
Mesyuarat malam ini juga telah membangkitkan isu cadangan pembinaan Petaling Jaya Dispersal Link (PJD Link). YAB Menteri Besar telah menjelaskan bahawa PJD Link merupakan cadangan semula pihak swasta bagi menggantikan projek yang sebelum ini dikenali sebagai Kinrara-Damansara Expressway (KIDEX), iaitu sebuah projek Kerajaan Persekutuan. Kerajaan Negeri hanya terlibat dalam isu-isu berkaitan kelulusan tanah.
YAB Menteri Besar juga telah menjelaskan bahawa pihak PJD Link harus melaksanakan perundingan awam bagi mendapatkan pandangan menyeluruh berkaitan isu-isu teknikal serta kesan-kesan sosial yang mungkin timbul daripada projek ini.
Beliau memberi jaminan bahawa Kerajaan Negeri belum memberi apa-apa kelulusan berhubung PJD Link, dan pihak PJD Link wajib melalui proses pendengaran awam semula dengan semua pemegang taruh dan harus kembali kepada Kerajaan Negeri untuk proses-proses seterusnya.
Fahmi Fadzil
Pengarah Komunikasi KEADILAN
1 September 2021.

5

1

vote
Article Rating
Kongsikan artikel ini


PM DARIPADA UMNO, MAKA UMNO MESTI KUASAI KERUSI SPEAKER PARLIMEN

Sepatutnya apabila Perdana Menteri bertukar, antara jawatan yang harus turut sama diganti pengisinya ialah Speaker Parlimen.
Apatah lagi bila dalam keadaan seseorang Perdana Menteri itu mempunyai majoriti yang tipis, adanya Speaker Parlimen yang memihak kepadanya yang boleh menolak usul tidak percaya atau mempertahankan kerusi Perdana Menteri dengan pelbagai cara, peranannya adalah seperti penyelamat nyawa.
Bertukar Perdana Menteri daripada sesama parti, misalnya daripada Tun Mahathir Mohamad kepada Tun Abdullah Badawi, kemudian daripada Tun Abdullah kepada Najib Razak dalam era BN sebelum ini pun, pertukaran Speaker tetap dilakukan.
Ketika era Tun Mahathir, Speaker Parlimen ialah Mohamed Zahir Ismail, di era Tun Abdullah digantikan dengan Ramli Ngah Talib dan kemudian di era Najib ia diambil alih oleh Pandikar Amin Haji Mulia.
Apabila PH menang, gabungan itu juga memilih Speaker pilihannya iaitu bekas Hakim, Mohamad Ariff Md Yusof.
Kemudian apabila Mahiaddin Md Yasin melakukan pengkhianatan menjatuhkan PH untuk mengejar cita-cita sebagai Perdana Menteri, beliau turut menukar Speaker dengan meletakkan Azhar Azizan Harun sebagai pemegang jawatan itu.
Kini dengan Ismail Sabri Yaakob sebagai Perdana Menteri, beliau juga harus melakukan perkara yang sama iaitu menukar Speaker Parlimen dengan meletakkan calon pilihannya.
Tidak ada sebab untuk Ismail Sabri terus mengekalkan beliau kerana Azhar adalah calon yang diletakkan Mahiaddin di kerusi tersebut.
Dalam keghairahan UMNO tidak mahu lagi mengguna nama kerajaan PN, bahkan Ismail Sabri turut dilaporkan bersetuju dengan panduan MT UMNO agar nama kerajaan “Keluarga Malaysia” atau “Kerajaan Malaysia” digunakan dibawah kepimpinannya, menukar Speaker Parlimen adalah salah satu syarat wajibnya.
Ini kerana Azhar adalah Speaker bagi kerajaan PN sebelum ini dan mengekalkan lagi beliau hanya memperlihatnya lekehnya Ismail Sabri yang seolah-olah sengaja mahu terus dibayangi imej kerajaan lama pimpinan Mahiaddin.
Meskipun Azhar tidak berjiwa besar dengan tidak mahu meletakkan jawatan dan masih mengharapkan beliau dikekalkan di jawatan itu, Ismail Sabri dan UMNO tidak harus ada perasaan simpati terhadapnya.
Ismail Sabri mesti lebih simpati kepada nasib dan kedudukan mereka berbanding simpati kepada Azhar.
Azhar pada 27 Ogos lalu dilaporkan berkata, beliau menyerahkan kepada Ismail Sabri menentukan kedudukannya sama ada khidmatnya masih diperlukan sebagai Speaker Parlimen untuk persidangan sesi Dewan Rakyat akan datang atau sebaliknya.
“Saya menjadi Speaker Parlimen adalah atas ihsan majoriti Ahli Dewan Rakyat, terpulang kepada Perdana Menteri yang memimpin majoriti Dewan sekarang ini untuk menentukannya,” kata beliau.
Daripada gaya cakapnya itu ternampak Azhar masih mahu kekal lagi di jawatannya, meskipun dari segi moralnya, oleh Perdana Menteri sudah bertukar daripada Bersatu kepada UMNO, beliau seharusnya secara sukarela meletakkan jawatannya.
Dengan beliau meletakkan jawatan juga, ia akan memudahkan Perdana Menteri mencari calon pengganti.
Tetapi tidak mengapa, berikutan adanya tidak kurang 15 usul menukar Speaker dalam sidang Parlimen akan datang dan sebahagiannya ditolak oleh Timbalan Speaker daripada Bersatu, Rashid Hasnon, jalan mudah yang mesti diambil oleh Ismail Sabri dan UMNO ialah segera mengenalpasti calon Speaker pilihan yang baru.
Harus dipilih seorang Speaker baru yang bukan saja lebih berwibawa, bahkan juga mesti berjiwa UMNO.
Azhar tidak berjiwa UMNO, sebelum beliau diletakkan oleh Mahiaddin sebagai Speaker Parlimen, beliau adalah Pengerusi SPR yang diletakkan di jawatan tersebut oleh Tun Mahathir.
Kalau UMNO dan Ismail Sabri mahu kekal lama menguasai Putrajaya, tidak ada sebab munasabah untuk mereka mengekalkan lagi calon pilihan Presiden Bersatu sebagai Speaker Parlimen. –
ShahbudinHusin 03/09/2021.

5

1

vote
Article Rating
Kongsikan artikel ini


SIAPA KATA HADI AWANG DUTA YANG HANYA MAKAN GAJI BUTA?

Selama ini ramai yang menganggap perlantikan Presiden Pas, Hadi Awang sebagai Duta Khas Perdana Menteri bertaraf menteri ke Timur Tengah sebagai sia-sia.
Kerjanya yang tidak kelihatan, malah ketika Mahiaddin Md Yasin melawat Arab Saudi pun beliau tidak ikut serta, ditambah dengan PKP demi PKP yang bersambung-sambung, Hadi dilihat macam tiada kerja dan hanya makan gaji buta saja.
Ditanggapi perlantikan beliau tidak lebih sebagai ganjaran politik atas sokongan Pas kepada kerajaan semata-mata.
Selepas dilantik Mahiaddin di bawah Kerajaan PN, jawatan Hadi kini disambung lagi oleh Ismail Sabri Yaakob di bawah Kerajaan Keluarga Malaysia.
Untunglah….
Tetapi, ramai tak tahu Hadi sebenarnya telah menjalankan tugasnya dengan cemerlang di sebalik kekangan PKP yang menghalang pergerakan seseorang untuk ke mana-mana atau berjumpa sesiapa.
Kata Hadi, sejak dilantik ke jawatan itu tahun lalu oleh Mahiaddin, beliau sudah mengadakan pertemuan diplomatik dengan 10 duta negara Timur Tengah mengenai kerjasama dua hala dalam pelbagai bidang.
“Tindakan susulan pula dilakukan oleh kalangan menteri menerusi siri lawatan dan antaranya adalah membabitkan perdagangan kelapa sawit yang meningkat.
“Kita turut membincangkan mengenai sektor pendidikan di Mesir dan Jordan selain kerjasama membantu rakyat Palestin.
“Kerja sudah dibuat, cuma akan disambung semula dan ditingkatkan lagi,” katanya lagi.
Perghhh….hebat rupanya Tuan Guru Hadi ini?
Begitu pun Tuan Guru, nak tanya sikit – tiadakah sekeping dua gambar pertemuan dengan 10 duta tersebut?
Kalau pula pertemuan itu bukan secara fizikal, sebaliknya secara maya misalnya, tiadakah juga gambar Tuan Guru sedang berbual dengan mereka?
Takkan pegawai-pegawai Tuan Guru tak ambil gambar langsung?
Peliknya lagi, kenapa tidak pernah sekali pun dimasukkan sebarang maklumat di dalam FB atau Twitter Tuan Guru mengenai pertemuan dengan duta-duta itu?
Sebab selama ini yang banyak dimuat dalam FB atau Twitter Tuan Guru hanyalah kuliah politik berjela-jela mempertahankan kerajaan tebuk atap dan sesekali kuliah agama dari Rusila.
Kongsilah juga dengan rakyat tentang kerja sebagai duta, sekurang-kurangnya tidaklah terasa macam sia-sia cukai kami digunakan untuk membayar gaji dan kemudahan hidup bertaraf menteri itu.
Kalau tiada maklumat sebegitu, jangan disalahkan jika Tuan Guru dikata hanya makan gaji buta dan satu-satunya Duta Timur Tengah yang banyak duduk di rumah? –
ShahbudinHusin 03/09/2021.

4.8

16

votes
Article Rating
Kongsikan artikel ini


JIKA BEGINILAH PERANGAI PEMIMPINNYA, MEMANG WAJIB UMNO DITUMBANGKAN SEKALI LAGI

Belum pun sampai sebulan UMNO beroleh kembali kerusi Perdana Menteri yang gagal dipertahankan sejak 2018, lagak dan gaya lama pemimpinnya sudah mula menjadi bualan semula.
Kalau dulu, bersama keangkuhan bahawa UMNO tidak mungkin kalah pilihanraya, lagak dan kesombongan mereka yang bergelar pemimpin bukanlah sesuatu yang luar biasa.
Ia sudah menjadi tontonan yang merata di mana-mana, bahkan jika ada sekumpulan orang sedang makan di penjuru coffee house hotel lima bintang sambil diselang-seli hamburan derai ketawa yang kuat, pastilah ia gerombolan pemimpin UMNO bersama pengikut tegar serta kroni mereka sedang menjamu selera.
Orang lain kalau makan di hotel selalunya agak sopan dan tidak mengeluarkan suara bila ketawa, hanya orang UMNO saja yang berani berkelakuan sebegitu rupa.
Tetapi, apabila UMNO kalah pada PRU 2018, perubahan sikap dan perangai mereka yang bergelar pemimpin sudah mula kelihatan.
Bukan saja mereka lebih merendah diri, kurang berlagak dan jarang-jarang mengunjungi hotel lima bintang, malah kalau makan beramai-ramai di gerai pun mereka sudah pandai memperlahankan ketawa.
Di mana-mana saja ketika itu, lebih mudah melihat kelibat pemimpin UMNO dan bekas menteri bersama kelompok bawahan berbanding dengan kroni dan tauke-tauke.
Ahli bawahan dan rakyat biasa yang mahu bergambar dan berselfie pun lebih mudah mendapat layanan, disertai lagi dengan senyum dan tawa yang lebih ramah.
Kalau ada pilihanraya kecil atau PRK pula, lagilah kita dapat melihat mereka begitu merendah diri, mudah diajak berbual dan tak kisah duduk di tepi parit sekali pun.
Perubahan mula menjelma apabila UMNO dapat semula berada dalam kerajaan melalui pengkhianatan yang dilakukan oleh Mahiaddin Md Yasin bersama kawan-kawannya pada awal 2020 lalu.
Pada waktu itu, bermulalah terdengarnya rungutan daripada dalam UMNO sendiri tentang berubahnya sikap dan watak mereka yang dulunya ramah ketika tiada jawatan, kini telah berubah setelah beroleh kembali kedudukan dalam kerajaan.
Banyak rungutan kedengaran, bukan saja yang memegang jawatan menteri, timbalan menteri dan lain-lain diperhatikan mula mempamerkan kesombongan dan tidak menjawab panggilan, tukang bawa beg dan pencacai pun terjangkit sama dengan penyakit sombong itu.
Hari ini UMNO beroleh kembali kerusi Perdana Menteri, meski mandat kemenangan dan menubuh kerajaan pada hakikatnya adalah milik pihak lain.
Namun, kesombongan era BN dulu jelas sudah muncul semula, walau belum sampai tempoh sebulan mengetuai kerajaan.
Hakikat kesombongan ini bukan rungutan rakyat biasa atau orang luar parti, tapi luahan daripada mereka daripada dalam UMNO sendiri.
Melalui perbualan dan percakapan dengan beberapa pemimpin pertengahan dalam UMNO, jelas sekali sindrom sombong, berlagak dan sewenang-wenangnya menggunakan kuasa untuk kepentingan peribadi dan kroni telah menjelma semula di kalangan mereka yang bergelar pemimpin dan berjawatan menteri dalam kerajaan.
Ada yang mula menyusun orang-orang terdekat untuk mengaut projek kerajaan dan ada pula yang sewenang-wenangnya membuat lantikan politik yang ramai dalam kementerian masing-masing di sebalik negara sebenarnya tidak lagi punya banyak wang dan masih berdepan wabak Covid19 yang mengancam nyawa.
Apa sebenarnya prioriti mereka itu – mengaut habuan selagi sempat atau untuk membantu parti mampu menang pada PRU akan datang melalui jawatan dalam kerajaan yang dipegang?
Tidak sedarkah mereka ramai rakyat tengah kesusahan, tidak cukup makan dan ada yang memilih membunuh diri akibat tekanan perasaan?
Seorang pemimpin UMNO peringkat bahagian berkata, pemimpin UMNO hanya boleh dibuat kawan ketika mereka tiada kuasa saja atau setelah tidak lagi menjadi menteri.
Baik sebelum UMNO kalah atau setelah diberi pengajaran hilang kuasa, perangai mereka sama saja jika ada kuasa, kata pemimpin bahagian itu ketika berbual-bual sambil minum petang dengannya.
Apa yang dirungutkan ini baru tidak sampai sebulan UMNO menerajui semula kuasa di Putrajaya, itu pun sebenarnya masih banyak menumpang kekuatan parti lain dalam kuasa yang sedang dipegang.
Tentulah tidak sukar membayangkan bagaimana lagak dan kesombongan mereka serta keghairahan menggunakan kuasa dalam tempoh-tempoh mendatang nanti.
Kalau dalam UMNO sendiri pun ramai yang bersungut tentang perangai mereka, pastilah rakyat biasa lebih menyampah lagi.
Kalah pilihanraya, menumpang kuasa dan sekarang pun masih menumpang lagi, walau kerusi Perdana Menteri sudah diperolehi, hakikatnya tiada apa-apa yang berubah dalam sikap dan perangai pemimpin UMNO.
Dulu, kini dan selamanya – perangai pemimpin UMNO tetap sama.
Tiada ubat mujarab untuk mengubati mereka melainkan UMNO mesti dikalahkan selagi lagi dalam PRU15 akan datang nanti.
Kalau boleh kali ini biarlah lebih lama ia hilang kuasa – 15 atau 20 tahun sekurang-kurangnya, agar tunas baru yang akan mengambil alih kepimpinan UMNO benar-benar berbeza dengan pemimpin dan saki-baki yang ada sekarang ini. –
ShahbudinHusin 04/09/2021.

4.2

15

votes
Article Rating
Kongsikan artikel ini


MELANTIK MAHIADDIN YANG GAGAL KETUAI MPN MENUNJUKKAN ISMAIL SABRI PM YANG 1000 KALI LEBIH GAGAL BERBANDING MAHIADDIN

Mahiaddin Md Yasin sepanjang 17 bulan berkuasa dan mengetuai kerajaan PN adalah Perdana Menteri yang gagal.
Beliau gagal dalam hampir semua perkara – paling ketara dalam menangani Covid19 yang daripadanya menjalar kepada krisis kesihatan, ekonomi serta ketidaktentuan politik.
Tidak saja dengan PKP yang bersambung-sambung dan menyusahkan rakyat, kadangkala pula ketat atau longgarnya PKP itu seperti dipakat-pakatkan dengan ancaman politik yang dihadapinya.
Kalau kuat ancaman politik, maka tak semena-mena jadi ketat PKP dan bila stabil sikit politik, PKP pun segera jadi longgar.
Berikutan ancaman politik berterusan, Mahiaddin kemudian menggunakan alasan Covid19 untuk menguatkuasakan darurat yang mana tujuan utamanya bukan untuk menangani wabak itu, tetapi lebih ke arah menggantung Parlimen.
Apabila Parlimen digantung, bukan saja kedudukannya selamat, berbelanja juga semacam ada kebebasan atas alasan darurat.
Titah Yang Dipertuan Agong bahawa Parlimen harus dibenarkan bersidang ketika tempoh darurat langsung tidak dipedulikan, malah baginda kemudian bertitah sebanyak tiga kali agar Parlimen dibenarkan bersidang dengan segera dan secepat mungkin, namun tetap tak dipedulikan.
Perkara itu dengan sendirinya menyedarkan seluruh alam, termasuk gagak dan monyet di hutan, yang ditakutinya sebenarnya adalah takut hilang jawatan.
Dengan itu, hampir semua orang terus mengkritik serta menghentam Mahiaddin dan di media sosial pula hampir setiap masa sarat dengan timbunan kritikan terhadap kegagalannya itu.
Zahid Hamidi dan Najib Razak, Presiden dan bekas Presiden UMNO yang mana UMNO sendiri merupakan sebahagian daripada kerajaan PN turut tidak mampu mengelak dan akhirnya sama-sama tanpa henti melontarkan kritikan dan serangan kepada Mahiaddin.
Kedua-dua mereka juga adalah penyumbang terbesar yang bertanggungjawab menjatuhkan Mahiaddin akhirnya.
Realitinya dengan semua rentetan itu, Mahaiddin benar-benar pemimpin yang gagal dan kegagalannya tidak boleh lagi dibiarkan berlama-lama sehingga boleh memusnahkan masa depan negara.
Sepanjang 17 bulan berkuasa, boleh dikata tiada apa-apa rekod kejayaan yang boleh ditulis dalam catatan sejarah tentang kejayaannya.
Semuanya beliau gagal dan Mahiaddin adalah Perdana Menteri paling gagal dalam sejarah negara.
Apabila beliau meletakkan jawatan yang bererti dirinya sendiri tidak mampu lagi mempertahankan kegagalannya itu, seluruh negara bertukar gembira dan bersyukur dengannya.
Dengan perletakan jawatannya, beliau seharusnya diberikan masa untuk berehat sepenuhnya kerana pemimpin dan kerajaan selepasnya tidak harus terpalit lagi dengan sebarang kegagalan buruknya selama ini.
Sebab itu, apabila Ismail Sabri Yaakob semalam melantik Mahiddin sebagai Pengerusi Majlis Pemulihan Negara atau MPN bertaraf menteri untuk menangani Covid19, ia bukan saja sesuatu yang pelik, malah seperti “kerja gila”.
Bagaimana seorang yang telah gagal selama 17 bulan untuk menangani Covid19 boleh dilantik semula untuk mengetuai usaha menangani wabak tersebut?
MPN ditubuhkan oleh Mahidddin tidak lama sebelum pengundurannya dengan beliau sendiri adalah pengerusinya dan jika dengan kuasa sebagai Perdana Menteri pun beliau gagal membawa apa-apa kejayaan, bagaimana sekarang Ismail Sabri boleh mengharapkan MPN berjaya dengan Mahiaddin yang hanya diberikan status menteri?
Apa yang MPN di bawah Mahiaddin mampu lakukan selepas ini atau mungkinkah MPN sekali lagi akan mencadangkan darurat dilaksanakan kepada Ismail Sabri?
Yang nyata, dengan perlantikan Mahiaddin yang gagal itu untuk mengetuai MPN, ia lebih menyerlahkan kegagalan Ismail Sabri sendiri sebagai Perdana Menteri yang belum sampai sebulan memegang jawatan tersebut.
Mahiaddin hanya gagal dalam menunaikan tanggungjwab dan melaksanakan kerjanya sehingga rakyat terbeban, marah dan susah, tetapi Ismail Sabri gagal dalam memilih orang yang betul untuk melaksanakan tugas menangani Covid19.
Pemimpin yang betul tidak mungkin melantik seseorang yang telah terbukti gagal untuk apa juga tugas, terutama sekali mengetuai semula sebuah badan yang sebelum ini telah terbukti gagal dilaksanakannya dengan kuasa lebih besar ada dalam tangannya.
Kalau dalam memilih orang yang betul untuk melakukan sesuatu kerja pun Ismail Sabri sudah menunjukkan kegagalannya, walhal itulah atas utama watak seorang Perdana Menteri yang berwibawa atau setidak-tidaknya boleh diharapkan, sudah tentu dalam hal-hal lain beliau tidak boleh lamgsung dijadikan sandaran.
Dengan kegagalan asas itu, Ismail Sabri adalah 1000 kali lebih gagal berbanding Mahiaddin.
Apakah ini tanda-tanda malang awal Ismail Sabri adalah Perdana Menteri yang lebih buruk dan lebih tak berguna lagi kepada kita rakyat pembayar cukai berbanding Mahiaddin sebelum ini?
 – ShahbudinHusin 05/09/2021

4.3

6

votes
Article Rating
Kongsikan artikel ini


PEGUAM NEGARA TUNJUK JALAN YANG SALAH KEPADA PERDANA MENTERI?

Bagi yang peka dan bukan pekak, mereka tentu sedar bahawa asal usul tentang perlunya undi percaya dibentangkan di Parlimen untuk mengabsahkan Ahli Parlimen yang dilantik sebagai Perdana Menteri baru menggantikan Mahiaddin Md Yasin adalah datang daripada Yang Dipertuan Agong sendiri.
Agong bertitah berkenaan perkara tersebut pada 18 Ogos lalu, dua hari setelah Mahiaddin mengutus surat perletakan jawatannya dan ketika baginda dalam proses melantik Perdana Menteri yang baru.
Dalam titah yang disampaikan melalui kenyataan media oleh Datuk Pengelola Bijaya Diraja Istana Negara, baginda bertitah, Perdana Menteri yang dilantik menerusi surat akuan atau SD daripada Ahli-Ahli Parlimen hendaklah “secepat mungkin” mengemukakan usul undi percaya di Dewan Rakyat.
Menurut baginda, langkah tersebut bertujuan mengabsahkan individu berkenaan mendapat kepercayaan majoriti ahli Dewan Rakyat sebagai Perdana Menteri.
“Surat akuan 220 Ahli Parlimen hanya bertujuan membantu Agong membuat keputusan melantik seorang Ahli Parlimen yang pada hemat baginda mungkin mendapat kepercayaan majoriti ahli Dewan Rakyat,” kata kenyataan Istana Negara itu seterusnya.
Berdasarkan titah tersebut yang mudah difahami, tidak harus ada mana-mana berlagak lebih daripada Raja dengan berhujah kononnya tidak perlu lagi undi percaya dibentangkan di Parlimen setelah Perdana Menteri dilantik oleh Agong.
Hakikatnya, Agong sendiri yang mahukan perlantikan Perdana Menteri oleh baginda itu diabsahkan di Parlimen agar tidak timbul pertikaian yang berterusan mengenai kesahihannya.
Dengan yang demikian, kenyataan Peguam Negara, Idrus Harun yang menyebut tiada keperluan lagi usul undi percaya dibentangkan di Parlimen setelah perlantikan Perdana Menteri dibuat oleh Agong adalah tidak relevan sama sekali.
Kenyataan beliau bukan saja menunjukkan sikap derhakanya sekali lagi terhadap Agong setelah dalam era Mahiaddin sebelum ini beliau mempertikai kuasa baginda dalam memanggil sidang Parlimen, malah menunjukkan keghairahannya mahu mengampu Ismail Sabri.
Mungkin cubaan mengampu itu agar dirinya terus dikekalkan lagi sebagai Peguam Negara, tetapi ia dalam masa yang sama adalah tindakan merbahaya kepada masa depan Ismail Sabri sendiri.
Jika Ismail Sabri terperangkap dan setuju dengan pendapatnya itu, ia pasti akan mendedahkan beliau kepada penderhakaan yang sama kepada Agong, selain sengaja mengundang kecaman ramai.
Sebagai anak kelahiran Pahang, tentulah buruk benar rupanya jika Ismail Sabri turut derhaka kepada Agong yang juga merupakan Sultan Negeri Pahang.
Lantaran itu, Ismail Sabri tidak perlu sama sekali melayan pandangan Idrus itu kerana beliau lebih perlu menunjukkan kesetiaan kepada Raja berbanding sesiapa yang lain.
Untuk kebaikan masa depannya juga, adalah lebih baik Ismail Sabri mencari calon Peguam Negara yang baru berikutan Idrus telah cuba menunjukkan jalan yang salah kepadanya dari segi kesetiaan kepada Raja dan keperluan kedudukan beliau sebagai Perdana Menteri diabsahkan di Parlimen sebagai sebahagian daripada proses demokrasi yang jelas Agong sendiri lebih memahaminya.
Tidak dapat tidak, oleh kerana keperluan usul percaya itu adalah titah Agong, Ismail Sabri mesti melaksanakannya dan tidak sesekali cuba lari daripadanya.
Ismail Sabri harus belajar daripada apa yang dilalui Mahiaddin di mana tindakan cuba lari daripada menguji keabsahannya di Parlimen itulah yang akhirnya menjatuhkannya.
Hadapilah dengan keberanian ujian keabsahan melalui usul percaya di Parlimen agar kemudiannya tiada apa-apa lagi yang dapat menggugat kedudukannya –
ShahbudinHusin 05/09/2021.

5

4

votes
Article Rating
Kongsikan artikel ini


ISMAIL SABRI TERBUKTI TIDAK LEBIH BAIK DARIPADA MAHIADDIN, UMNO LEBIH MUDAH KENA ‘TAPAU’

Hari ini adalah hari yang ke-17 Ismail Sabri Yaakob menjadi Perdana Menteri sejak mengangkat sumpah jawatan di Istana Negara pada 21 Ogos lalu.
Malangnya, sehingga hari ini tiada sebarang perkara baru yang berjaya ditampilkan dalam kerajaan pimpinannya, malah dengan barisan kabinet kitar semula daripada lantikan Perdana Menteri gagal sebelumnya, Mahiaddin Md Yasin, kerajaan yang ada sekarang dirasakan sama saja seperti kerajaan PN dahulu.
Tidak saja hampir 100 peratus anggota kabinet kerajaan PN dikekalkan, malah jumlah dan nama kementerian juga tidak ada yang berbeza.
Yang berbeza, cuma ditukar-tukar kementerian saja.
Paling ketara, mereka yang dilantik memegang jawatan menteri kanan juga adalah orang yang sama seperti dalam kerajaan PN sebelum ini.
Jika ketika Mahiaddin yang juga Presiden Bersatu menjadi Perdana Menteri, mungkinlah boleh difahami mengapa sampai dua pemimpin Bersatu diberikan jawatan menteri kanan, tetapi tidak bolehkah UMNO pula yang mengambil alih dua jawatan menteri kanan setelah parti itu melalui Ismail Sabri berjaya merampas kerusi Perdana Menteri?
Lagi pun apalah sangat istimewanya Radzi Jidin untuk terus dikekalkan jawatan menteri kanan sedangkan bertanding dalam PRU14 lalu pun kalah dengan teruk di Ketereh, selain beliau adalah menteri yang paling banyak dirungutkan ibu bapa dan guru-guru kerana gagal menjalankan tugasnya dengan berkesan di Kementerian Pendidikan.
Begitu juga dengan Azmin Ali, dengan mengekalkannya sebagai menteri kanan lagi, apakah Ismail Sabri sebagai salah seorang pemimpin kanan UMNO sedang meraikan dengan istimewa mereka yang khianat dan melompat parti?
Lebih parah lagi hakikat kerajaan yang ada sekarang adalah kesinambungan kerajaan PN apabila Mahiaddin sendiri dilantik oleh Ismail Sabri sebagai Pengerusi Majlis Pemulihan Negara atau PN.
Kalau ketika Mahiaddin jadi Perdana Menteri, jawatan Pengerusi MPN itu dipegang olehnya, kini setelah jawatan Perdana Menteri beralih kepada Ismail Sabri pun jawatan Pengerusi MPN masih dipegang oleh Mahiaddin.
Kalau pun Ismail Sabri tidak mahu jawatan itu, tidak bolehkah dipilih individu daripada UMNO sendiri yang ada rekod cemerlang dalam menjalankan tugas untuk menggalas tugas sebagai Pengerusi MPN?
Kenapa mesti diberi kepada Mahiaddin yang gagal dan dicemuh dalam menangani Covid19, sehingga Parlimen yang tiada dengan wabak pun sanggup didaruratkannya?
Ternampak di sini kebergantungan kepada Mahiaddin atau sekurang-kurangnya perasaan ingin terus memberi nyawa kepada Bersatu masih kuat ada dalam jiwa Ismail Sabri.
Sebab itu, tidak menghairankan, bukan saja penerimaan rakyat masih negatif terhadap Ismail Sabri, malah dalam UMNO sendiri, rungutan yang kedengaran terhadap kerajaan tidak berkurangan berbanding ketika kepimpinan Mahiaddin sebelum ini.
Berikutan tidak ternampak ada pembaharuan yang ditampil Ismail Sabri, ramai dalam UMNO masih kabur dengan kemampuan parti itu untuk menang dengan lebih selesa dalam PRU15 akan datang, walaupun setelah jawatan Perdana Menteri berada dalam dakapan.
Kebolehan Ismail Sabri yang sekadar mampu meneruskan kegagalan kerajaan PN sebelum ini, mahu tidak mahu, akan mengakibatkan beban kegagalan itu ditanggung oleh UMNO sepenuhnya berbanding ketika jawatan Perdana Menteri dipegang oleh Mahiaddin.
Selain tiada pembaharuan, Ismail Sabri juga bermula dengan buruk sebagai Perdana Menteri serta tidak menampakkan beliau lebih baik daripada Mahiaddin apabila menjemput kawan-kawan Ahli Parlimen daripada UMNO menaiki jet eksekutif milik kerajaan bersamanya dalam lawatan ke Kedah pada hari pertama beliau mula masuk pejabat dan dalam lawatan pertamanya juga sebagai Perdana Menteri.
Jet eksekutif kerajaan adalah untuk kegunaan Perdana Menteri dan semua Perdana Menteri faham kedudukan itu, sebab itu ada Perdana Menteri sebelum ini tidak membenarkan anaknya sendiri naik jet tersebut bersamanya.
Pegawai kepada seorang Perdana Menteri yang lain pula pernah menolak permintaan seorang Ketua UMNO Bahagian yang kebetulan ada urusan di ibukota untuk menumpang jet eksekutif berkenaan ketika Perdana Menteri dalam perjalanan pulang daripada lawatan di sebuah negeri.
Realitinya begitulah cara bekas Perdana Menteri sebelum ini menjaga intergiti dan harta kerajaan, sebaliknya Ismail Sabri seperti menjadikan jet eksekutif itu sebagai barang permainan untuk ditunjuk-tunjuk dan dikongsi dengan kawan-kawan.
Tiada pembaharuan, bermula dengan buruk, mewarisi kegagalan kerajaan PN dan memindahkan beban kegagalan kerajaan yang dulunya ditanggung Bersatu kepada UMNO, dengan fakta tersebut setakat ini, jalan menang memang belum kelihatan lagi buat BN.
Kata seorang pemimpin UMNO – kalau begini gaya Ismail Sabri di hari-hari seterusnya sebagai Perdana Menteri, alamatnya kena “tapaulah” BN dalam PRU15 nanti. –
ShahbudinHusin 06/09/2021.

4

4

votes
Article Rating
Kongsikan artikel ini


ISMAIL SABRI PERLEKEH MAHIADDIN…

Walaupun Mahiaddin Md Yasin nampaknya gembira dengan perlantikannya sebagai Pengerusi Majlis Pemulihan Negara atau MPN, tetapi sebahagian mereka dalam Bersatu tidak begitu perasaannya yang mereka alami.
Beberapa pemimpin dalam Bersatu merasakan Mahiaddin telah diperlekeh dan direndah-rendahkan di sebalik diberikan jawatan Pengerusi MPN bertaraf menteri oleh Perdana Menteri, Ismail Sabri Yaakob.
Ini kerana, kata mereka, perlantikan Mahiaddin tidak diumumkan sendiri oleh Ismail Sabri Yaakob selaku Perdana Mentero atau Pejabat Perdana Menteri, tetapi hanya oleh Ketua Setiausaha Negara.
Apa kena-mengena KSN dalam perkara tersebut?
Kata beberapa pemimpin Bersatu itu, perlantikan menteri atau mereka yang bertaraf menteri adalah dalam bidang kuasa atau hak prerogatif Perdana Menteri, maka Perdana Menteri atau Pejabat Perdana Menteri yang harus mengumumkannya.
Sebab itu selama ini, sebagaimana perlantikan menteri atau jawatan lain yang bertaraf menteri, ia biasanya diumumkan oleh Perdana Menteri atau Pejabat Perdana Menteri, jelas pemimpin-pemimpin Bersatu itu dengan penuh semangat.
Kata mereka, perlantikan Ahmad Faizal Azumu sebagai penasihat khas bertaraf menteri kepada Perdana Menteri sebelum ini diumumkan sendiri oleh Mahiaddin mengenainya.
Begitu juga dengan perlantikan duta-duta khas Perdana Menteri bertaraf menteri sebelumnya oleh Mahiaddin iaitu Hadi Awang, Tiong King Seng dan Richard Riot, semuanya diumumkan melalui kenyataan media oleh Pejabat Perdana Menteri.
Bahkan ketika Ismail Sabri melantik semula ketiga-tiga mereka itu baru-baru ini, ia juga diumumkan melalui kenyataan media oleh Pejabat Perdana Menteri.
Tetapi, soal pemimpin-pemimpin Bersatu itu, mengapa apabila Mahiaddin dilantik sebagai Pengerusi MPN bertaraf, ia tidak diumumkan oleh Perdana Menteri atau Pejabat Perdana Menteri?
Mengapa KSN yang diminta mengumumkannya?
Kalau pelantikan semua Hadi Awang, Tiong King Seng dan Richard Riot boleh dilakukan melalui kenyataan media Pejabat Perdana Menteri, kenapa perlantikan Mahiaddin tidak boleh dilakukan oleh Pejabat Perdana Menteri juga?
Apakah Mahiaddin lebih rendah nilai dan tarafnya di mata Ismail Sabri berbanding Hadi Awang, Tiong King Seng dan Richard Riot?
Apakah juga semua komputer di Pejabat Perdana Menteri telah rosak sehingga untuk menaip sehelai kenyataan media berkaitan perlantikan Mahiaddin tidak dapat dilakukan?
Atau sebenarnya, tambah mereka lagi, tindakan itu dilakukan kerana Ismail Sabri ingin “main selamat” dan masih dibayangi ketakutan terhadap Najib Razak dan Zahid Hamidi atas perlantikan Mahiaddin itu?
Bagaimanapun kata mereka, jika itu gambarannya, ia bukan saja menunjukkan Ismail Sabri telah memperlekeh dan merendah-rendahkan Mahiaddin sebagai bekas Perdana Menteri dan perlantikannya sebagai Pengerusi MPN itu, malah ia lebih jelas memperlihatkan kegagalan Perdana Menteri sendiri dalam menyerlahkan kewibawaannya.
Bagaimana rakyat boleh berharap beliau mampu melakukan pembaharuan-pembaharuan lain yang lebih besar untuk negara kiranya dalam hal seperti ini pun masih dibayangi sindrom ketakutan yang masih tebal dalam dirinya? –
ShahbudinHusin 07/09/2021.

5

5

votes
Article Rating
Kongsikan artikel ini


SELAGI TIADA TITAH BARU YANG RASMI, TITAH TERDAHULU MASIH DIKIRA SAH DAN ENGGAN AKUR TETAP DIANGGAP DERHAKA

Setakat ini belum dapat dipastikan sama ada benar atau tidak Yang Dipertuan Agong telah memperkenankan bahawa tiada keperluan membentangkan usul undi percaya terhadap Perdana Menteri pada sidang Parlimen akan datang.
Kenyataan bahawa baginda bertitah demikian hanya dimaklumkan melalui kata-kata dalam sidang media oleh Menteri di Jabatan Perdana Menteri, Wan Junaidi Wan Tunku Jaafar, bukan melalui kenyataan rasmi daripada Istana Negara.
Itu pun, Wan Junaidi memperolehi maklumat tersebut daripada pemberitahuan oleh Ismail Sabri Yaakob dalam mesyuarat kabinet, baru-baru ini.
Memandangkan Ismail Sabri adalah pihak yang berkepentingan dalam usul undi percaya itu, manakala Wan Junaidi pula berkepentingan terhadap Ismail Sabri yang melantiknya sebagai menteri, apa yang disebutnya mengenai perkenan Agong itu sudah tentu boleh menimbulkan keraguan serta kesangsian.
Selagi belum ada kenyataan media daripada Datuk Pengelola Bijaya Diraja Istana Negara berkenaan titah terbaru Agong itu, titah lama baginda bertarikh 18 Ogos lalu yang menitahkan Perdana Menteri yang baru dilantik perlu segera mengabsahkan kedudukannya di Parlimen adalah dikira masih sah dan terpakai.
Selain Wan Junaidi yang membawa khabar tersebut adalah menteri yang terhutang budi kepada Ismail Sabri sebab diberikan jawatan menteri, beliau juga bukanlah Datuk Pengelola Bijaya Diraja Istana Negara yang mempunyai autoriti untuk menyampaikan sesuatu titah bagi pihak Agong.
Maka, sehingga tiada titah baru berkenaan perkara itu dan berdasarkan kenyataan oleh Ahli Parlimen Lembah Pantai, Fahmi Fadzil bahawa tiada usul undi percaya dimasukkan dalam aturan mesyuarat Parlimen bermula 13 September depan sebagaimana jadual mesyuarat telah diterimanya, ini bermakna Ismail Sabri tetap dianggap telah derhaka kepada Agong.
Titah Agong pada 18 Ogos lalu iaitu dua hari selepas Mahiaddin Md Yasin meletakkan jawatannya, dengan jelas menyebut Perdana Menteri yang baru dilantik nanti hendaklah secepat mungkin mengemukakan usul percaya di Parlimen untuk mengabsahkan beliau mendapat kepercayaan majoriti Ahli-Ahli Dewan Rakyat.
Jika Ismail Sabri faham maksud perkataan secepat mungkin dalam titah Agong itu, beliau tidak ada sebab untuk tidak membenarkan usul undi percaya terhadapnya pada sidang Parlimen bermula 13 September ini.
Selepas sidang Parlimen pada 13 September ini, jika usul itu dibawa misalnya, ia sudah tidak menepati lagi maksud secepat mungkin dalam titah Agong tersebut.
Berpegang kepada titah Agong terdahulu yang masih sah itu, ternampak dalam hal ini, selain jelas derhaka, Ismail Sabri juga adalah seorang Perdana Menteri yang enggan patuh kepada titah Raja, suatu sikap yang bertentangan dengan prinsip Raja Berperlembagaan yang menjadi amalan yang sah bagi negara sejak merdeka.
Melalui prinsip Raja Berperlembagaan, Agong adalah ketua negara manakala Perdana Menteri merupakan ketua kerajaan.
Kedudukan Agong diperkukuhkan lagi dalam Rukun Negara di mana Kesetiaan Kepada Raja dan Negara diletakkan di nombor dua selepas Kepercayaan Kepada Tuhan.
Ini bermakna, mengingkari titah Raja adalah sikap yang kedua terkutuk bagi sesiapa yang menjadi warganegara, lebih-lebih lagi jika dilakukan oleh seorang Perdana Menteri.
Sebab itu keengganan Mahiaddin sebelum ini patuh kepada titah Agong berkaitan pembukaan Parlimen telah mengundang kecaman dan tekanan yang berterusan terhadapnya sehingga beliau akhirnya terpaksa meletakkan jawatannya.
Malaysia ini tidak harus ada Perdana Menteri atau ketua kerajaan yang tidak mahu mendengar titah Agong kerana ia merupakan contoh teladan yang sangat buruk untuk dilihat oleh rakyat, bahkan akan menjejaskan keharmonian dalam hubungan antara ketua negara dengan ketua kerajaan yang seharusnya saling bergandingan.
Perdana Menteri yang tidak boleh patuh kepada titah Raja bukan saja tidak diperlukan oleh negara, lebih daripada itu rakyat juga pasti tidak akan teragak-agak “menendangnya” bila tiba waktu pilihanraya. –
ShahbudinHusin 07/09/2021.

4.3

4

votes
Article Rating
Kongsikan artikel ini


JIKA SOKONGAN 114 TIDAK PALSU, TIADA SEBAB ISMAIL SABRI PERLU TAKUT BERDEPAN UNDI PERCAYA

Sebagaimana kita semua sedia maklum, Ismail Sabri Yaakob dilantik sebagai Perdana Menteri berdasarkan sokongan 114 Ahli Parlimen yang dimilikinya.
Dikira daripada 220 Ahli Parlimen yang ada sekarang, jumlah 114 itu adalah lebih tiga undi daripada majoriti paling minimum sebanyak 111.
Dengan sokongan 114 itu, jika benar ia asli dan diperolehi dengan cara betul, tidak ada sebab untuk beliau takut membentangkan usul undi percaya di Parlimen bagi memastikan kedudukan tidak lagi menjadi pertikaian.
Lagi pula, mengikut kiraan hari ini, termenjadinya beliau sebagai Perdana Menteri baru memasuki hari yang ke-19.
Amat mustahil sebenarnya dalam tempoh sesingkat ini sudah timbul ketakutan dalam diri Ismail Sabri tentang kemungkinan berlaku perubahan sokongan terhadapnya.
Apabila Yang Dipertuan Agong sebelum ini menitahkan agar Perdana Menteri baru yang dilantik baginda selepas perletakan jawatan Mahiaddin Md Yasin perlu membentangkan usul undi percaya, ia tidak lain adalah untuk mengesah dan mengabsahkan sokongan majoriti yang dimilikinya.
Dengan adanya keabsahan itu, kedudukan Perdana Menteri tidak lagi menjadi pertikaian dan membolehkannya mentadbir negara dengan selesa serta aman.
Lainlah jika mandat menubuhkan kerajaan itu cukup besar dan ia benar-benar diperolehi melalui pengundian dan kemenangan dalam PRU, maka mengabsahkan kedudukan Perdana Menteri di Parlimen tidak lagi bukan lagi menjadi suatu keperluan.
Begitu pun, Tun Hussein On dan Tun Abdullah Badawi telah menunjukkan jiwa besar mereka, di sebalik mandat besar yang sedia dimiliki kerajaan ketika itu, tetapi membenarkan usul undi percaya dibawa di Parlimen.
Dalam kes Ismail Sabri, sudahlah UMNO kalah PRU14 lalu, bersama sokongan 114 Ahli Parlimen terhadapnya itu, Agong sebenarnya adalah berniat amat suci apabila menitahkan perlunya usul undi percaya dilaksanakan dengan secepat mungkin.
Ia agar Perdana Menteri selepas itu selesa mentadbir negara dan tidak menerima nasib seperti Mahiaddin yang berterusan dipertikaikan kerana sikapnya yang bukan saja enggan membenarkan usul undi percaya, malah menggantung Parlimen juga.
Tambahan lagi, yang dititahkan Agong ialah usul undi percaya, bukannya usul undi tidak percaya.
Ismail Sabri mungkin wajar berasa bimbang tentang nasib masa depannya jika Agong bertitah mahukan usul undi tidak percaya dikemukakan terhadapnya.
Bermakna dengan titah usul percaya itu, Agong lebih mempercayai dan meyakini Ismail Sabri, cuma kedudukannya itu perlu diabsahkan di Parlimen sebagai sebahagian proses demokrasi dan bagi memenuhi kehendak Perlembagaan.
Lantaran itu, dengan sokongan majoriti sedia ada 114 yang dimilikinya, tidak ada sebab sama sekali Ismail Sabri jadi takut dan tidak berani berdepan usul undi percaya.
Takkan Perdana Menteri dengan segala kuasa yang ada bak Maharaja tidak mampu menjaga 114 orang cuma?
Kalau 114 pun tak mampu dijaga, bagaimana mahu menjaga puluhan ribu pengundi di kawasan Parlimen dan jutaan rakyat lagi bagi memastikan parti mampu menjadi pilihan dalam PRU akan datang?
Atau mungkinkah angka 114 itu merupakan sokongan palsu, paksaan dan diperolehi melalui tekanan?
Selebihnya, lekeh sangatlah Ismail Sabri jadi Perdana Menteri, jika belum sampai sebulan memegang jawatan penuh kekuasaan, tetapi tiada kewibawaan dan kecerdikan untuk menjaga hanya 114 Ahli Parlimen yang menjadikannya sebagai orang paling berkuasa dalam negara. –
ShahbudinHusin 08/09/2021.

5

1

vote
Article Rating
Kongsikan artikel ini


“SPEAKER DAN ABANGNYA, PEGUAM NEGARA DENGAR SENDIRI TITAH AGONG, TAPI TETAP PILIH DERHAKA”

Speaker Dewan Rakyat Azhar Harun perlu menjelaskan mengapa tidak ada usul yang berkaitan dengan undi percaya dan pemilihan speaker baru dalam Aturan Urusan Parlimen.
Bahkan Yang di-Pertuan Agong, ketika dihadap oleh semua ketua parti politik di Istana Negara pada 17 Ogos, yang turut dihadiri oleh Speaker sendiri dan abangnya Peguam Negara, telah bertitah bahawa usul undi percaya di Parlimen mesti diadakan setelah Perdana Menteri yang baru dilantik.
Malangnya, Peguam Negara telah memilih untuk secara terang-terangan derhaka dan melanggar titah Agong dengan menyatakan secara terbuka dalam kenyataan awam yang dikeluarkan sendiri bahawa tidak perlu undi percaya kerana ia akan menidakkan kuasa Agong untuk melantik Perdana Menteri.
Menggunakan logik bahawa undi percaya akan menidakkan kuasa Agong untuk melantik Perdana Menteri sukar difahami ketika Yang DiPertuan Agong sendiri telah mengeluarkan titah bahawa usul undi percaya itu perlu diadakan di Parlimen.
Azhar juga memilih untuk mengikuti jejak abangnya bukan dengan kata-kata tetapi melalui tindakan secara tidak langsung dengan tidak menasihati kerajaan baru untuk mengemukakan usul undi percaya yang dia dengar sendiri daripada titah Yang DiPertuan Agong.
LIM GUAN ENG
Setiausaha Agung DAP.

5

3

votes
Article Rating
Kongsikan artikel ini


AHMAD MASLAN DICALON TIMBALAN SPEAKER PARLIMEN, TIDAKKAH INI MELANGGAR SOKONGAN BERSYARAT PN?

Setiausaha Agung UMNO, Ahmad Maslan dilaporkan akan dicalonkan sebagai Timbalan Speaker Dewan Rakyat dalam sidang Parlimen yang bermula Isnin depan.
Pencalonan beliau adalah bagi mengisi kekosongan jawatan itu yang sebelum ini dipegang oleh Azalina Othman Said.
Berikutan pertukaran Perdana Menteri daripada Mahiaddin Md Yasin kepada Ismail Sabri Yaakob baru-baru ini, Azalina yang juga Ahli Parlimen Pengerang telah mengambil keputusan meletakkan jawatannya.
Pencalonan Ahmad Maslan sebagai Timbalan Speaker yang difahamkan telah dipersetujui oleh kerajaan adalah sebagai tindakan untuk membelai hati UMNO, khususnya kumpulan kluster mahkamah yang dipinggirkan dalam sususan kabinet Ismail Sabri.
Dengan memberi laluan Ahmad Maslan menjadi Timbalan Speaker Parlimen, Ismail Sabri dipercayai dapat melunakkan hati kumpulan tersebut, di sebalik mereka itu telah berjasa besar dalam menjatuhkan Mahiaddin sebelum ini.
Memandangkan tiada nama lain difahamkan akan dicalonkan bagi pihak kerajaan mengisi jawatan itu, Ahmad Maslan yang juga Ahli Parlimen Pontian dipercayai tiada masalah untuk mendapatkan sokongan daripada 114 Ahli Parlimen blok kerajaan.
Begitu pun, memandangkan beliau sedang berdepan kes mahkamah berkaitan penggubahan wang haram, pemilihannya sebagai Timbalan Speaker Parlimen akan mencatat sejarah baru bagi negara.
Ini akan menjadikan beliau satu-satunya calon yang sedang dibicarakan di mahkamah pernah dicalonkan bagi jawatan itu dan seterusnya terpilih menjadi Timbalan Speaker Parlimen.
Setelah memegang jawatan itu nanti, Ahmad Maslan juga akan menjadi Timbalan Speaker Parlimen yang pertama perlu pergi ke mahkamah bagi menghadiri perbicaraan berkaitan pertuduhan penggubahan wang haram yang dihadapkan kepadanya.
Adakah ini suatu norma baru bagi kerajaan Keluarga Malaysia pimpinan Ismail Sabri?
Atau adakah pertuduhan terhadap Ahmad Maslan akan digugurkan sebaik beliau terpilih sebagai Timbalan Speaker bagi menjaga nama baik dan kemuliaan institusi Parlimen?
Selain daripada itu, dengan bersetuju terhadap pencalonan Ahmad Maslan juga bermakna Ismail Sabri telah dengan sengaja melanggar syarat gabungan Perikatan Nasional atau PN sebelum ini yang menolak sebarang pemberian jawatan dalam kerajaankepada kumpulan kluster mahkamah UMNO.
Pengerusi PN, Mahiaddin dalam kenyataan media sebaik perlantikan Ismail Sabri menegaskan, sokongan pihaknya kepada Naib Presiden UMNO itu sebagai Perdana Menteri adalah sokongan bersyarat.
Syaratnya iaitu agar tiada sesiapa daripada kluster mahkamah yang sedang dibicarakan di mahkamah diberikan apa-apa jawatan dalam kerajaan.
Memang Ismail Sabri tidak melantik sesiapa daripada kluster mahkamah sebagai menteri atau timbalan menteri, tetapi apakah memberi jawatan sebagai Timbalan Speaker Parlimen tidak bererti memberi jawatan dalam kerajaan juga dan melanggar syarat PN itu?
Lagi pula, berbanding jawatan dalam kerajaan sebagai menteri atau timbalan menteri, tidakkah jawatan dalam institusi Parlimen lebih suci dan penting untuk dipelihara?
Jadi, apakah dalam hal ini PN yang mempunyai 50 Ahli Parlimen yang sebelum ini menegaskan sokongan mereka adalah sokongan bersyarat masih sedia memberi sokongan kepada Ahmad Maslan?
Ataukah oleh kerana Mahiaddin sudah diberikan jawatan Pengerusi MPN bertaraf menteri, maka PN akan akur dan tunduk kepada apa saja tindakan Ismail Sabri dan UMNO serta boleh melupakan syarat yang pernah diberi sebelum ini? –
ShahbudinHusin 10/09/2021.

5

2

votes
Article Rating
Kongsikan artikel ini


JANGAN SAMAKAN NAJIB DENGAN PEJA, JAWATAN PENASIHAT EKONOMI UNTUKNYA MESTI BERTARAF MENTERI KANAN

Bekas Perdana Menteri, Najib Razak dilaporkan akan dilantik sebagai Penasihat Ekonomi kepada Perdana Menteri, Ismail Sabri Yaakob dalam waktu terdekat ini.
Selain beberapa portal hangat melaporkan berita berkenaan, perkhabaran di dalam UMNO juga mengesahkan perlantikan itu hampir pasti menjadi kenyataan.
Rata-rata dalam UMNO mengatakan perlantikan itu adalah pilihan yang tepat serta tidak dapat dielakkan dalam keadaan Ismail Sabri sendiri kurang pengalaman dalam pengurusan ekonomi.
Difahamkan juga Najib akan diberikan status menteri bersama perlantikannya sebagai Penasihat Ekonomi itu.
Perlantikan berkenaan selain susulan pertemuan Najib dengan Ismail Sabri dua hari lalu, ia juga dikatakan sebagai langkah tambahan oleh Perdana Menteri untuk menenangkan hati kumpulan kluster mahkamah dalam UMNO.
Ia berikutan mereka kurang setuju dengan susunan kabinet Ismail Sabri yang hampir 100 peratus adalah kitar semula daripada lantikan Mahiaddin Md Yasin sebelum ini.
Dalam kes ini, tindakan Ismail Sabri melantik Najib sebenarnya tidaklah menimbulkan apa-apa kesalahan kerana ia merupakan hak Perdana Menteri berbuat demikian.
Lagi pun dengan pengalaman Najib selama ini, benar seperti kata Nazri Aziz, amat rugi jika Ismail Sabri tidak memanfaatkan pengetahuan, pengalaman dan hubungan bekas Perdana Menteri itu yang tersangat luas dengan pelbagai pihak sama ada di dalam atau luar negara untuk kebaikan negara.
Setidak-tidaknya banyak ideanya yang selama ini hanya dicurahkannya melalui media sosial akan dapat dilaksanakan dan dilihat hasilnya.
Cuma, jika benar Najib diberikan status menteri bersama jawatannya itu, ia ternampak kurang sesuai serta seperti merendah-rendahkan kedudukan bekas Perdana Menteri itu.
Memberi Najib jawatan Penasihat Ekonomi kepada Perdana Menteri yang hanya bertaraf menteri seolah-olah menyamakan beliau dengan Ahmad Faizal Azumu atau Peja yang sebelum ini dilantik Mahiaddin sebagai Penasihat Khas Perdana Menteri, juga bertaraf menteri.
Ehhh…takkanlah Najib nak disamakan tarafnya dengan Peja?
Selain itu, memberi taraf menteri melalui jawatan Penasihat Ekonomi itu juga meletakkan Najib sama taraf dengan Mahiaddin yang baru dilantik oleh Ismail Sabri sebagai Pengerusi Majlis Pemulihan Negara atau MPN bertaraf menteri.
Ehhhhhhh – kali ini panjang sikit – takkan Najib nak disamakan dengan Mahiaddin yang gagal dan cuma mampu bertahan sebagai Perdana Menteri selama 17 bulan saja?
Najib jauh lebih hebat daripada Mahiadrin dan tidak boleh disamakan sama sekali dengan Peja yang hanya sempat 11 hari menjadi Penasihat Khas, sebab itu memberinya jawatan berstatus menteri adalah suatu bentuk penghinaan kepadanya.
Najib mesti diberi kedudukan yang lebih tinggi iaitu Penasihat Ekonomi kepada Perdana Menteri bertaraf menteri kanan.
Jawatan dengan status menteri kanan itu khas untuk Najib saja, tidak pernah diberi kepada sesiapa sebelum ini dan tidak harus juga diberi kepada sesiapa yang laih selepas beliau.
Tambahan lagi, tindakan Ismail Sabri melantik Najib yang sudah dijatuhi hukuman bersalah oleh mahkamah dan sedang menunggu proses rayuan, harus diakui adalah suatu keberanian yang luar biasa yang tidak ramai pemimpin dunia lain mampu melakukannya.
Keberanian luar biasa itu semestinya dipadankan dengan jawatan yang ingin diberi kepadanya hendaklah berstatus luar biasa juga.
Sekadar memberi jawatan bertaraf menteri, bukan bertaraf menteri kanan, tidak menjadikan perlantikan Najib sebagai Penasihat Ekonomi itu sesuatu yang biasa dan tidak pula meletakkan Ismail Sabri yang berani melantiknya sebagai Perdana Menteri yang luar biasa. –
ShahbudinHusin 10/09/2021.

2.3

4

votes
Article Rating
Kongsikan artikel ini


DI SEBALIK 7 TAWARAN, USUL UNDI PERCAYA MASIH PERLU DILAKSANAKAN – ANWAR

Saya mengalukan kenyataan Perdana Menteri semalam terkait ikhtiar Kerajaan melaksana sejumlah penambahbaikan bagi Parlimen dan pentadbiran Kerajaan.
Ini adalah satu permulaan yang baik susulan daripada pertemuan saya dan pimpinan Pakatan Harapan bersama Perdana Menteri pada 25 Ogos lalu.
Walaupun begitu, proses perbincangan masih berjalan untuk mencari titik persamaan yang terbaik bagi menangani krisis pandemik COVID-19, menjaga nyawa dan keselamatan diri dari ancaman wabak dan membebaskan rakyat dari cengkaman ekonomi berikutan kehilangan pendapatan dan pekerjaan.
Justeru itu, antara lain Pakatan Harapan turut mengusulkan peruntukan tambahan sebanyak RM45 bilion untuk segera meringankan beban hidup rakyat.
Keutamaan Pakatan Harapan semestinya berteraskan reformasi Parlimen, reformasi fiskal dan program pro-rakyat termasuk moratorium pinjaman bank buat golongan M40 dan B40, dan kebebasan institusi kehakiman.
Dalam isu usul undi percaya terhadap Perdana Menteri, Pakatan Harapan melihat bahawa masih wujud keperluan ianya diadakan secepat mungkin pada sidang Parlimen kali ini berdasarkan titah KDYMM Seri Paduka Baginda Yang di-Pertuan Agong kepada ketua-ketua parti politik sewaktu sesi menghadap di Istana Negara pada 17 Ogos lalu, bagi mengabsahkan bahawa Perdana Menteri telah mendapat kepercayaan majoriti ahli Dewan Rakyat.
Pakatan Harapan akan terus memainkan peranan sebagai pembangkang dengan menekankan isu tatakelola Kerajaan yang baik serta ketegasan membasmi rasuah.
Wajar ditegaskan tuntutan agar pembangkang diberi layanan setimpal, dan akan memainkan peranan sewajarnya dalam menyemak dan mengimbangi pihak Eksekutif. Kami akan sentiasa lantang memperjuangkan keadilan untuk rakyat.
ANWAR IBRAHIM
Presiden PKR/Pengerusi PH.

4

4

votes
Article Rating
Kongsikan artikel ini


MAHU COMEBACK, ADAKAH MAHIADDIN SEDAR SIAPA DIRINYA?

Dua hari lalu Mahiaddin Md Yasin melontarkan keyakinan Perikatan Nasional atau PN mampu melakukan comeback atau kemunculan semula dalam PRU akan datang.
Untuk itu, tegasnya lagi, beliau akan terus mengetuai PN dalam PRU15 nanti.
“Pada masa itu, PN dan saya sebagai pengerusinya akan mengambil bahagian dalam pilihan raya.
“Insya-Allah, dengan izin Allah dan sokongan rakyat, we will make a comeback,” katanya dalam ucapan sempena ulang tahun kelima Bersatu.
Setentak itu, Mahiaddin menggesa semua anggota Bersatu untuk melakukan persiapan dan menumpukan usaha untuk memperkukuh parti di peringkat akar umbi.
Sebenarnya ini adalah kali kedua Mahiaddin bercakap tentang kemunculan semulanya dalam politiik selepas meletak jawatan, baru-baru ini.
Sebelum ini, dalam temubual dengan pengarang media sehari selepas meletak jawatan, beliau tidak menolak kemungkinan akan kembali memegang jawatan ketua kerajaan yang dilepaskannya itu.
“Kita tunggu,” katanya ringkas.
Beberapa persoalan mungkin berbangkit di sebalik hasrat Mahiaddin itu, antaranya:-
Pertama, masih adakah rakyat yang mahukan Mahiaddin jadi Perdana Menteri sekali lagi?
Jika rata-rata rakyat menolak, bahkan mengecam kegagalannya sebelum ini, bagaimana beliau mahu membuat comeback itu?
Tambahan lagi, kalau dulu beliau memimpin sebuah kerajaan yang gagal, apakah jaminan beliau tidak gagal kiranya diberi tanggungjawab mengurus kerajaan sekali lagi?
Kedua, Mahiaddin mahu bergabung dengan siapa untuk membolehkan PN kembali berkuasa dan menjadikan dirinya sebagai Perdana Menteri?
Di sebalik UMNO sudah menetapkan keputusan tidak mahu bekerjasama dengan Bersatu, tidakkah dengan hasrat untuk comeback itu akan membuatkan UMNO lebih menolak PN kerana jika wujud kerjasama, ia hanya akan memberi laluan kepada tercapainya apa yang dihasratkan Mahiaddin itu?
Ketiga, oleh kerana sebelum ini Mahiaddin sendiri mengatakan pihaknya menyokong Ismail Sabri Yaakob sebagai penggantinya, adakah sekarang bermakna beliau mahu merampas semula jawatan itu?
Ismail Sabri mungkin ada sedikit rasa terhutang budi kepada Mahiaddin lantaran melantiknya sebagai Timbalan Perdana Menteri dan seterusnya menyokong pencalonannya sebagai Perdana Menteri, namun apakah Naib Presiden UMNO itu mahu berdiam diri saja bila ada orang mahu merampas jawatannya?
Keempat, dengan begitu pantas ada cita-cita untuk membuat comeback, apakah Mahiaddin merasakan dirinya jauh lebih hebat daripada Tun Mahathir Mohamad yang selepas bersara pada 2003 dulu tidak pernah pun mengeluarkan kenyataan ingin melakukan kemunculan semula, kecuali membuat keputusan kembali semula kerana didorong oleh beberapa perkembangan politik dalam negara kemudiannya?
Hebat sangatkah Mahiaddin yang hanya berpeluang 17 bulan memegang jawatan Perdana Menteri berbanding Tun Mahathir selama 22 tahun pada kali pertama dan 22 bulan kali kedua?
Akhirnya, sedar dirikah Mahiaddin tentang dirinya bila dia bercakap tentang comeback itu? –
ShahbudinHusin 12/09/2021.

3.8

6

votes
Article Rating
Kongsikan artikel ini


MEMORANDUM PERSEFAHAMAN DEMI RAKYAT

Majlis Presiden Pakatan Harapan telah mengadakan mesyuarat pada hari ini untuk membincangkan sebuah memorandum persefahaman di antara Pakatan Harapan dan pihak Kerajaan, di mana Pakatan Harapan telah memberi pandangan dan cadangan tambahan kepada tujuh reformasi yang diumum Perdana Menteri, Dato’ Sri Ismail Sabri Yaakob semalam.
Memorandum persefahaman ini adalah susulan kepada pertemuan yang telah diadakan di antara pimpinan tertinggi Pakatan Harapan, iaitu Dato’ Seri Anwar Ibrahim, Lim Guan Eng, Mohamad bin Sabu, bersama Perdana Menteri pada 25 Ogos lalu.
Siri pertemuan di antara wakil Pakatan Harapan dan wakil Perdana Menteri, yang terdiri daripada::
Wakil Perdana Menteri:
• YB Dato’ Seri Hamzah Zainudin, Menteri Dalam Negeri
• YB Datuk Seri Takiyuddin Hassan, Menteri Tenaga dan Sumber Asli
• YB Dato’ Sri Dr Wan Junaidi Tuanku Jaafar, Menteri di Jabatan Perdana Menteri (Parlimen dan Undang-Undang)
• YB Tan Sri Annuar Musa, Menteri Komunikasi dan Multimedia
• YB Senator Tengku Datuk Seri Utama Zafrul Tengku Abdul Aziz, Menteri Kewangan
Wakil Pakatan Harapan:
• YB Datuk Seri Saifuddin Nasution Ismail, Setiausaha Agung KEADILAN
• YB Datuk Seri Salahuddin Ayub, Timbalan Presiden AMANAH
• YB Anthony Loke, Setiausaha Organisasi DAP
• YB Gobind Singh Deo, Timbalan Pengerusi Kebangsaan DAP
• YB Datuk Seri Shamsul Iskandar Mohd Akin, Ketua Penerangan KEADILAN
• YB Fahmi Fadzil, Pengarah Komunikasi KEADILAN
Pertemuan semalam telah membincangkan sejumlah perkara dasar dan program khusus di mana penekanan juga diberikan kepada keperluan menjalankan reformasi dalam bidang ekonomi dan kesihatan awam bagi menangani pandemik COVID-19. Selain itu, isu urusan perjalanan Parlimen, soal pengabsahan, dan perkara berkaitan penambahbaikan tatakelola Kerajaan turut dibincangkan.
Pakatan Harapan berpendirian bahawa suntikan fiskal tambahan sebanyak RM45 bilion perlu dibuat kepada Dana COVID-19 RM65 bilion yang kini hanya berbaki RM8.6 bilion untuk menangani pandemik COVID-19 dan memberikan bantuan kewangan kepada rakyat. Di samping itu perlunya ada pengecualian bayaran faedah ke atas moratorium pinjaman bank untuk golongan B40 dan M40.
Majlis Presiden turut membincangkan langkah-langkah reformasi politik yang perlu disertakan di dalam memorandum tersebut, seperti memperkasakan pelaksanaan Undi 18 sekarang, reformasi Parlimen dan kebebasan institusi kehakiman, antara lain. Wakil-wakil turut telah membincangkan isu undi percaya serta mekanisme pemantauan pelaksanaan memorandum persefahaman ini.
Secara dasarnya, Pakatan Harapan cenderung untuk mempersetujui memorandum persefahaman ini demi menyelamatkan nyawa dan mata pencarian rakyat, tertakluk kepada perincian penambahbaikan deraf yang perlu diperhalusi wakil kedua-dua pihak sebelum boleh dimuktamadkan.
Marilah kita menggembleng seluruh kekuatan untuk menangani pandemik COVID-19 dan mengatasi kemelesetan ekonomi yang melanda negara kita.
YB DS Anwar Ibrahim
Parti Keadilan Rakyat (KEADILAN)
YB Hj Mohamad Sabu
Parti Amanah Negara (AMANAH)
YB Lim Guan Eng
Parti Tindakan Demokratik (DAP)

5

1

vote
Article Rating
Kongsikan artikel ini


ANWAR JAMIN KETELUSAN MOU DENGAN KERAJAAN

Hari ini menandakan pembukaan Parlimen 2021 dengan penuh istiadat.
Saya percaya setiap daripada kita yang hadir hari ini hanya mengutamakan kepentingan rakyat.
Inilah masanya kita semua dapat mecapai titik persamaan dan melaksanakan perubahan yang menyeluruh demi menyelamatkan Malaysia.
Sepertimana yang telah ditandatangani dalam Memorandum Persefahaman, Pakatan Harapan akan terus memberi sokongan dalam isu Covid-19 dan kesihatan rakyat sejagat demi menstabilkan kerajaan dan ekonomi.
Kita kekal komited untuk memastikan ketelusan isi kandungan persefahaman ini dan akan terus memantau perkembangan semasa garis tindakan yang dipersetujui.
#NadiRakyat
ANWAR IBRAHIM
Presiden PKR/Pengerusi PH.

5

1

vote
Article Rating
Kongsikan artikel ini


DARIPADA NO ANWAR NO DAP, SUDAHNYA ANWAR DAN DAP DIJADIKAN PENYELAMAT TENGKUK KERAJAAN SERTA PENENTU DASAR NEGARA

PH dan kerajaan Keluarga Malaysia pimpinan Ismail Sabri Yaakob akan menandatangani Memorandum Persefahaman atau MOU jam 5.00 petang ini yang menandakan bermulanya kerjasama kedua-dua pihak demi kepentingan rakyat.
Meski butiran MOU hanya akan diumumkan selepas ia ditandatangani antara Ismail Sabri dengan ketua-ketua parti PH yang diketuai Anwar Ibrahim petang nanti, adalah dijangka ia tidak lari daripada tujuh tawaran yang dibuat Perdana Menteri, Jumaat baru-baru ini.
Tujuh tawaran tersebut adalah:
• Pembentangan Rang Undang-undang (RUU) antilompat parti di Parlimen.
• Pelaksanaan penurunan had umur mengundi dari 21 tahun kepada 18 tahun dalam masa terdekat.
• Pindaan Perlembagaan Persekutuan untuk menghadkan tempoh jawatan Perdana Menteri kepada 10 tahun.
• Keseimbangan keanggotaan Jawatankuasa Pilihan Khas Parlimen melibatkan Ahli Parlimen kerajaan dan pembangkang.
• Setiap RUU termasuk RUU Perbekalan yang dibentangkan di Parlimen akan dirunding dan dipersetujui secara bersama.
• Ahli parti pembangkang akan dilibatkan dalam Majlis Pemulihan Negara (MPN).
• Ketua Pembangkang akan diberikan saraan dan kemudahan yang setara dengan seorang menteri.
Melalui MOU itu, dalam erti kata lain termetrailah CSA atau Perjanjian Keyakinan dan Perbekalan antara kerajaan dengan blok pembangkang yang tujuan utamanya untuk mewujudkan kestabilan politik dan saling bekerjasama, khusus untuk memulihkan ekonomi ekoran pandemik Covid19.
Dalam jangka masa singkat, keuntungan yang diperolehi oleh Ismail Sabri melalui MOU itu ialah tiada lagi desakan usul undi percaya dan Belanjawan 2022 akan diluluskan tanpa banyak masalah.
Jika tiada apa-apa halangan atau Ismail Sabri kekal sihat tanpa memerlukan sebarang rawatan rutin, setidak-tidaknya akan kekallah beliau sebagai Perdana Menteri sehingga Parlimen dibubarkan untuk diadakan PRU15.
Walaupun belum tentu UMNO dan BN mampu menang lagi dalam PRU15 akan datang nanti, MOU dengan PH itu sekurang-kurangnya mampu memberi harapan cerah untuk Ismail Sabri bertahan sebagai Perdana Menteri lebih 17 bulan, melebihi tempoh singkat Mahiaddin Md Yasin sebelum ini.
Dari segi PH pula, meski MOU ini bermakna ia menutup peluang Anwar untuk mencuba lagi bagi mengembalikan mandat PRU14 sebelum tibanya PRU15, tetapi dalam beberapa sudut keuntungannya tidak boleh dinafikan begitu saja.
Selain wakil rakyat blok pembangkang akan menikmati peruntukan sama rata dengan Ahli Parlimen kerajaan, lebih penting daripada itu, semua rang undang-undang yang mahu dilaksanakan, termasuk belanjawan, mesti dirunding dengan mereka terlebih dahulu.
Dengan itu, PH akan berperanan besar dalam menentukan hala tuju dan pembangunan negara tanpa perlu berada dalam kerajaan sekali sama sekali.
Melalui peruntukan yang sama rata, pengundi di kawasan pembangkang tidak lagi rasa dipinggirkan oleh kerajaan yang memerintah.
Terlebih penting lagi, MOU ini juga memperlihatkan betapa besarnya peranan PH dalam memberi kestabilan dan menentukan jangka hayat kerajaan sekarang yang Perdana Menterinya adalah daripada UMNO.
Kalau sebelum ini UMNO berteriak dan bertempik No Anwar No DAP, terbukti kini Anwar dan DAPlah yang dicari untuk menyelamatkan kerajaan dan tengkuk jawatan beserta gaji lumayan yang mereka diterima setiap bulan.
Realitinya sekarang, sementara Ismail Sabri sudah sedia ada mempunyai 114 sokongan Ahli Parlimen di belakangnya, beliau seperti tidak yakin dengan kekuatan tersebut untuk mendepani usul undi percaya dan Belanjawan 2022 nanti.
PH yang di dalamnya ada PKR, DAP dan Amanah bukan saja lebih dipercayai oleh Ismail Sabri untuk jangka hayat kerajaannya, tetapi juga untuk hala tuju negara ini.
No Anwar No DAP kini sudah ditelan oleh mereka yang dulu kuat menentangnya, bukan saja daripada UMNO, tetapi termasuk daripada Pas juga.
Semuanya kerana sayangkan jawatan, tetapi PH tidak rugi apa-apa, sebalik bakal untung yang menanti lebih berganda-ganda.
Kalau dilihat berdasarkan tujuh tawaran Ismail Sabri itu, kesemuanya adalah perkara yang memang asas perjuangan PH dan mahu dilaksanakan sebelum ini sejak dilontarkan dalam manifesto lagi, cuma ia tidak sempat dilakukan kerana tiada kejujuran ketika Tun Mahathir Mohamad menjadi Perdana Menteri dan selepas itu berlaku pula pengkhianatan oleh Mahiaddin yang menjadikan segala-galanya tergendala.
Yang mustahak, dengan kesediaan Ismail Sabri mengangkat semula tawaran terse-but, rakyat pasti akan menilai bahawa perkara-perkara yang menjadi idea dan perjuangan PH adalah sesuatu yang relevan dan sesuai dengan semua kerajaan.
Pasti ada berfikir, kalaulah PH diberi peluang lebih lama jadi kerajaan dan dipimpin oleh pemimpin yang betul-betul menjiawai semangat reformasi, tentulah lebih banyak lagi kebaikan dan pembaharuan mampu dinikmati bersama.
Dengan yang demikian, melalui MOU itu, selain memperlihatkan PH adalah pembangkang yang berjiwa besar yang memang meletakkan kepentingan negara sebagai keutamaan, peluangnya untuk memenangi PRU15 turut jadi lebih cerah lagi.
Kerajaan yang ada sekarang tidak lebih hanya penciplak – tiada idea dan tiada kemampuan melaksanakan perubahan jika tanpa PH. – ShahbudinHusin 13/09/2021.

4

4

votes
Article Rating
Kongsikan artikel ini


NAJIB, ZAHID HAMIDI SETUJU ATAU TIDAK MOU DENGAN PH, MASIHKAH ADA MASA DEPAN BUAT MEREKA SELEPAS INI?

Sebagaimana sebahagian besar daripada kira menyedarinya, bekas Perdana Menteri Najib Razak adalah pemimpin yang paling aktif memberi komen di media sosialnya berkaitan apa saja isu yang berlaku dalam negara dalam tahun-tahun kebelakangan sejak UMNO kehilangan kuasanya.
Kadang-kadang reaksinya mencakupi lebih daripada satu sudut yang berbeza dan dimuatkan pula untuk bacaan rakyat hanya seketika selepas reaksi yang terdahulu dipaparkan.
Terutama ketika Mahiaddin Md Yasin jadi Perdana Menteri, keaktifannya memberi reaksi itu memang mengkagumkan serta memperlihatkan beliau memang menyediakan pasukan yang besar untuk menjaga plafform media sosialnya.
Reaksi, komen dan kritikan Najib yang kerap itu dengan jelas memperlihatkan keprihatinannya yang tinggi terhadap semua perkembangan dalam negara, di samping menunjukkan sikapnya yang tidak setuju terhadap Mahiaddin.
Pemimpin kedua yang tidak kurang aktifnya di media sosial sewaktu era Mahiaddin ialah Presiden UMNO, Ahmad Zahid Hamidi.
Meskipun beliau banyak menyentuh isu-isu yang melibatkan kedudukannya sebagai Presiden UMNO serta hubungan parti itu dengan kerajaan PN dan Mahiaddin, Zahid Hamidi bagaimanapun tidak lupa juga mengulas perkara-perkara yang berkaitan kepentingan rakyat.
Gandingan Najib dan Zahid itu dalam memberi reaksi dan komen itu benar-benar dirasakan suatu tekanan buat Mahiaddin sehingglah akhirnya beliau terkulai dan meletak jawatan pada 16 Ogos lalu.
Tetapi semua era aktif melibatkan Najib dan Zahid Hamidi itu barangkali boleh dianggap sudah tinggal sejarah sekarang ini sebaik Ismail Sabri Yaakob menjadi Perdana Menteri menggantikan Mahiaddin.
Sekarang ini, selepas berbelas jam berlaku sekali pun, meski banyak isu menarik yang berlaku, media sosial Najib dan Zahid Hamidi nampak sepi bagai rumah tiada lagi penghuni.
Dalam banyak isu, kedua-dua mereka kelihatan lesu dan tidak bermaya untuk memberi reaksi, manakala Najib ternampak lebih ghairah mengulas hal berkaitan sukan berbanding politik.
Misalnya dalam isu perlantikan Mahiaddin yang gagal sebagai Pengerusi MPN bertaraf menteri, sehingga ke hari Najib hanya berdiam diri dan tidak mengungkap walau sepatah kata sekali pun.
Setuju atau tidak beliau atas perlantikan yang dibuat Ismail Sabri itu, sedangkan sebelum ini hampir semua tindakan Mahiaddin pasti ada saja ulasan dan kritikannya?
Zahid Hamidi pula hanya mengulas ringan atas perlantikan Mahiaddin itu dengan menyerahkan atas kebijaksanaan Ismail Sabri selaku Perdana Menteri berbuat demikian.
Takkan sekadar itu saja komen seorang Presiden UMNO, sebuah parti Melayu terbesar dan tertua apabila musuh yang telah dijatuhkan tapi kemudian diberi semula jawatan bertaraf menteri oleh pemimpin UMNO sendiri?
Dalam isu paling terkini iaitu termetrainya MOU antara kerajaan pimpinan Ismail Sabri dengan PH yang menggambarkan wujudnya kerjasama rasmi dengan blok pembangkang, sampai sekarang belum terdengar lagi sebarang komen atau reaksi daripada Najib dan Zahid Hamidi mengenainya.
Apa agaknya pendirian kedua-dua mereka – setuju atau tidak dengan MOU dengan PH itu?
Jika sebelum ini Najib dan Zahid Hamidi sekadar hanya berani mengutus surat secara sembunyi-bunyi kepada Istana Negara untuk menyokong Anwar Ibrahim, namun tidak pernah berani mengakui secara terbuka keaslian surat tersebut serta tandatangan mereka, Ismail Sabri sebaliknya jauh lebih berani dengan terus duduk semeja untuk menandatangani MOU dengan Ketua Pembangkang itu?
Nampaknya tanpa memperdulikan ketetapan No Anwar No DAP yang telah dimuktamadkan dalam Perhimpunan Agung UMNO sebelum ini dan itulah juga sebenarnya pendirian rasmi UMNO sekarang ini, Ismail Sabri telah menunjukkan keberaniannya melanggar semua itu dengan penuh selamba saja.
Tidak cukup dengan itu, dalam majlis menandatangani MOU semalam di Bangunan Parlimen, di sebalik difahami ia adalah melibatkan kerajaan dengan PH sebagai blok pembangkang, UMNO dan kepimpinannya langsung tidak dilibatkan sama sekali.
Oleh kerana Ismail Sabri sekadar Naib Presiden UMNO, apalah salahnya diberi penghormatan kepada Zahid Hamidi selaku Presiden UMNO untuk turut hadir sama sebagai gambaran kerajaan yang dipimpinnya sekarang adalah kerajaan yang ditunjangi parti itu?
Tidak terasakah Zahid Hamidi dan Najib bahawa UMNO sudah diperkecil dan diperlekehkan dengan termetrainya MOU antara kerajaan pimpinan Ismail Sabri dengan PH semalam?
Di mana sebetulnya kedudukan UMNO dalam kerajaan yang ada sekarang dan lebih penting lagi, masih ada masa depankah selepas ini buat Zahid Hamidi dan Najib dengan termetrainya MOU yang diterajui Ismail Sabri dengan Anwar semalam itu?
– ShahbudinHusin 14/09/2021.

4.4

7

votes
Article Rating
Kongsikan artikel ini


SUSULAN MOU KERAJAAN KELUARGA 69 MALAYSIA DENGAN PH, PUTRA MAHU TAMPIL SEBAGAI KUASA KETIGA

1.Ada media bertanya pada saya sebagai Presiden PUTRA apa pandangan dan pendirian PUTRA mengenai kerjasama yang dimeterai sebagai “MOU PH DAN KERAJAAN KELUARGA 69 MALAYSIA”?
Jawapan saya, PUTRA mengajak seluruh pimpinan PUTRA agar mempertingkatkan daya juang yang lebih kental, cekal dan berani menegur serta bersuara lantang bagi mengisi peranan semak dan imbang setelah Pakatan Harapan iaitu pembangkang dan Kerajaan Keluarga Malaysia 69 memeterai Perjanjian Persefahaman dalam bentuk kerjasama Dwi-Partisan atau persefahaman politik parti-parti dominan dalam sebuah pemerintahan.
Dalam politik, serba kemungkinan boleh berlaku. Baik dan bergaduh sudah lumrah kerana masing-masing berhasrat mencari laba dan untung. Politik kini sudah lebih kepada kepentingan masing-masing dan kepentingan rakyat dan negara sekadar retorik sahaja. Sama-sama tunggu dan lihat.
2. Kerjasama dwi-partisan membawa pengertian Pakatan Harapan yang mengetuai kumpulan pembangkang dan Keluarga Malaysia 69 sebagai kerajaan kini sudah boleh tidur sebilik walaupun katil lain-lain. Ibarat bertunang, maka pasti ada rasa kasih sayang dan malu alah.
Satu pihak sudah boleh tidur nyenyak dan tidak ada yang akan menolaknya daripada katil. Malah turut dibantu untuk menghalau nyamuk-nyamuk yang menganggu kerana sudah menjadi rakan yang saling berkongsi bilik. Satu pihak lagi juga merasa selesa sedikit walaupun katil tanpa tilam tetapi sudah merasai bilik sejuk ada penghawa dingin. Suhu panas semakin menurun.
3. Cabaran Covid-19 dan situasi ekonomi negara dan kehidupan rakyat yang tenat menjadi hantaran tanda ikatan kedua belah pihak. Namun, di sebalik bulan madu bakal diraikan, ia tidak bermakna akan menghasilkan madu untuk rakyat. Sejarah dan pengalaman sebelum ini menjadi petunjuk.
Jika tidak ada yang memantau dengan tegas dan lantang maka mungkin ada lebah-lebah yang mandul dan tidak mampu menghasilkan madu tetapi lebah-lebah ini berada dalam sarang yang amat selesa serta menerima imbuhan yang tidak setimpal dengan hasil kerjanya.
4. Maka jika PUTRA lantang dalam memenuhi peranan menjolok sarang lebah yang tidak mengeluarkan madu, ia tidak boleh menuduh PUTRA tidak menghormati usaha kepada membasmi ancaman Covid-19 dan memulihkan ekonomi untuk kesejahteraan rakyat dan negara. Sering kali persepsi buruk akan dilemparkan kepada pihak yang benar, walaupun mereka hanya berkata perkara yang benar.
Seiring dengan komitmen dan matlamat untuk membasmi Covid-19 dan demi kepentingan rakyat maka wajib ada kuasa ke-3 yang tidak terikat dengan mana-mana pihak agar memainkan peranan bukan sahaja memantau tetapi menegur, mengkritik,mengecam dan menyanggah atas apa jua isu-isu jika didapati penyelewengan, pembaziran, rasuah, salah guna kuasa serta tidak ada ketelusan dan tanggungjawab tidak sepadan dengan imbuhan yang diterima malah perangai tidak bermoral dan kerenah-kerenah yang menjijikkan rakyat terus berlaku. Dasar dan retorik bunyinya indah dan sedap didengar, namun ia berterusan ibarat ayam berkokok hari tidak siang.
5. PUTRA berharap rakyat turut memberi dokongan dan sokongan kepada PUTRA sebagai kuasa ketiga kerana kelangsungan kelantangan perjuangan demi Islam, Melayu peribumi tidak terus tenggelam dalam angan-angan politik ‘Mat Jenin’ serta tidak mengambil mudah lagi kepada setiap perkara kerana adakala Perlembagaan dilanggar, dasar-dasar nasional dipijak-pijak dan pelaksanaan haru-biru ibarat kata indah khabar dari rupa.
Ingatlah pengajaran sejarah bila pemimpin tidak bersih, tidak bermoral dan mengejar dunia buatlah apa sahaja, rakyat terus derita dan negara sengsara. Kelangsungan perjuangan menegakkan kebenaran, keadilan dan memperkasakan hak semua rakyat mengikut Perlembagaan akan terus digempur tanpa mengira keadaan dan situasi. Namun sifat istiqamah tetap menjadi pegangan dan pedoman serta lafaz membujur lalu melintang patah.
Dato Paduka Dr. Ibrahim Ali
Presiden Parti PUTRA

0

0

votes
Article Rating
Kongsikan artikel ini